MOZZJONI GĦAL RIŻOLUZZJONI

imressqa biex jingħalaq id-dibattitu dwar id-dikjarazzjoni mill-Kunsill

skond l-Artikolu 103(2) tar-Regoli ta' Proċedura

f'isem il-Grupp ALDE

Riżoluzzjoni tal-Parlament Ewropew dwar l-imwiet marbuta mat-tqala qabel il-Laqgħa ta' Livell Għoli tan-NU tal-25 ta' Settembru dwar ir-reviżjoni tal-Għanijiet tal-Millennju għall-Iżvilupp

Il-Parlament Ewropew ,

wara li kkunsidra l-Għanijiet tal-Millennju għall-Iżvilupp (MDGs) adottati fis-Samit tal-Millennju tan-NU f'Settembru 2000,

wara li kkunsidra r-Rapport tal-Kummissjoni dwar L-Għanijiet tal-Millennju għall-Iżvilupp 2000 – 2004 (SEC(2004)1379),

wara li kkunsidra l-Konklużjonijiet tal-Presidenza tal-Kunsill Ewropew ta' Brussell tas-16 u s-17 ta' Diċembru 2004, li kkonfermaw l-impenn sħiħ tal-Unjoni Ewropea għall-Għanijiet tal-Millennju għall-Iżvilupp u għall-koerenza politika,

wara li kkunsidra l-Komunikazzjoni mill-Kummissjoni lill-Parlament Ewropew u lill-Kunsill - L-Ugwaljanza bejn is-Sessi u t-Tisħiħ tas-Setgħat tan-Nisa fil-Koperazzjoni għall-Iżvilupp (SEC(2007)0332),

wara li kkunsidra r-riżoluzzjoni tal-Parlament Ewropew tat-13 ta' Marzu 2008 dwar L-Ugwaljanza bejn is-Sessi u t-Tisħiħ tas-Setgħat tan-Nisa fil-Koperazzjoni għall-Iżvilupp (2007/2182(INI)),

wara li kkunsidra r-riżoluzzjonijiet tal-Parlament Ewropew tat-12 ta' April 2005 dwar l-irwol tal-Unjoni Ewropea fl-ilħuq tal-Għanijiet tal-Millennju għall-Iżvilupp (MDGs) u tal-20 ta' Ġunju 2007 dwar 'l-Għanijiet tal-Millennju għall-Iżvilupp - il-bilanċ intermedju',

wara li kkunsidra r-riżoluzzjoni tiegħu tas-17 ta' Novembru 2005 dwar l-istrateġija għall-iżvilupp għall-Afrika, u r-riżoluzzjoni tiegħu tal-25 ta' Ottubru dwar is-sitwazzjoni tar-relazzjonijiet bejn l-UE u l-Afrika,

wara li kkunsidra r-Raba' Konferenza Dinjija dwar in-Nisa li saret f'Beijing f'Settembru 1995, u d-Dikjarazzjoni u l-Pjattaforma ta' Azzjoni li ġiet adottata f'Beijing kif ukoll id-dokumenti sussegwenti li rriżultaw, adottati min-Nazzjonijiet Uniti fis-Sessjonijiet Speċjali Beijing +5 u Beijing +10 dwar aktar azzjoni u inizjattiva fl-implimentazzjoni tad-Dikjarazzjoni ta' Beijing u l-Pjattaforma ta' Azzjoni li ġiet adottata rispettivament fid-9 ta' Ġunju 2000 u fil-11 ta' Marzu 2005,

wara li kkunsidra l-istqarrija Konġunta tal-Kunsill u r-rapprezentanti tal-gvernijiet tal-Istati Membri li ltaqgħu fil-Kunsill, fil-Parlament Ewropew u fil-Kummissjoni dwar il-Politika ta' Żvilupp tal-Unjoni Ewropea bl-isem 'Il-Kunsens Ewropew' (Il-Kunsens Ewropew għall-Iżvilupp), iffirmata fl-20 ta' Diċembru 2005, u l-Kunsens Ewropew dwar l-Għajnuna Umanitarja f' Diċembru 2007,

wara li kkunsidra r-rapporti dwar l-Istat tal-Popolazzjoni Dinjija tal-2005 u l-2006, imħejjija mill-Fond tan-Nazzjonijiet Uniti għall-Popolazzjoni, bl-isem ta' 'Il-Wegħda tal-Ugwaljanza: l-Ugwaljanza bejn is-Sessi, is-Saħħa fir-Riproduzzjoni u l-Għanijiet tal-Millennju għall-Iżvilupp' u 'Bidla lejn it-Tama: In-Nisa u l-Migrazzjoni Internazzjonali', rispettivament,

wara li kkunsidra r-Regolament (KE) Nru 1905/2006 tal-Parlament Ewropew u tal-Kunsill tat-18 ta' Diċembru 2006 li jistabbilixxi strument ta' finanzjament għall-koperazzjoni għall-iżvilupp ('Strument ta' Koperazzjoni għall-Iżvilupp' (SKI)),

wara li kkunsidra l-Protokoll dwar id-Drittijiet tan-Nisa fl-Afrika, magħruf ukoll bħala l-'Protokoll ta' Maputo' li daħal fis-seħħ fis-26 ta' Ottubru 2005, u l-Pjan ta' Azzjoni ta' Maputo għat-tħaddim tal-Qafas tal-Politika Kontinentali għas-Saħħa u d-Drittijiet Sesswali u Riproduttivi 2007-2010, adottati waqt is-sessjoni speċjali tal-Unjoni Afrikana f'Settembru 2006,

wara li kkunsidra l-Konferenza Internazzjonali tan-NU dwar il-Popolazzjoni u l-Iżvilupp (ICPD) li saret fil-Kajr f'Settembru 1994, il-Programm ta' Azzjoni adottat fil-Kajr u d-dokumenti sussegwenti li rriżultaw, adottati fis-seduta speċjali tan-NU Kajr+5 dwar aktar azzjonijiet għall-implimentazzjoni tal-Programm ta' Azzjoni adottat fl-1999,

wara li kkunsidra l-qafas ta' Brussell għal azzjoni u r-rakkomandazzjonijiet dwar is-saħħa għall-iżvilupp sostenibbli, adottat mill-Ministri tas-Saħħa tal-Grupp ta' Stati tal-ACP fi Brussell f'Ottubru 2007,

wara li kkunsidra t-Trattat Internazzjonali dwar id-Drittijiet Ekonomiċi, Soċjali u Kulturali, li daħal fis-seħħ fit-3 ta' Jannar 1976, b'mod partikulari l-Artikolu 12 tiegħu,

wara li kkunsidra l-Kumment Ġenerali Nru 14 tal-Kumitat għad-Drittijiet Ekonomiċi, Soċjali u Kulturali tan-NU intitolat, Id-Dritt għall-Ogħla Standard Possibbli ta' Saħħa, Dok.

wara li kkunsidra l-Konvenzjoni dwar l-Eliminazzjoni ta' Kull Forma ta' Diskriminazzjoni kontra n-Nisa, tat-3 ta' Settembru 1981,

wara li kkunsidra l-Artikolu 103(2) tar-Regoli ta' Proċedura tiegħu,

billi l-imwiet marbuta mat-tqala hija l-Għan tal-Millennju għall-Iżvilupp li huwa l-aktar 'il bogħod mill-mira tiegħu ta' tnaqqis ta' 75% fil-mortalità tal-ommijiet sas-sena 2015, mira li ħadu l-impenn għaliha 186 pajjiż,

billi aktar minn nofs miljun mara tmut kull sena waqt it-tqala jew il-ħlas, u 99% minn dawn l-imwiet isehħu f'pajjiżi li qed jiżviluppaw; billi f'20 sena, ir-rata fl-Afrika 'l isfel mis-Saħara ftit li xejn inbidlet - waħda minn kull 16-il mara tmur waqt il-ħlas; billi, għalhekk l-imwiet marbuta mat-tqala huma l-aktar inugwaljanza drammitika fis-settur tas-saħħa fid-dinja;

billi l-G8 ftiehem dwar pakkett dwar is-saħħa li se jgħin fit-taħriġ u l-impjegar ta' miljun u nofs ħaddiem fis-settur tas-saħħa fl-Afrika sabiex ikun żgurat li 80% tal-ommijiet ikollhom l-assitenza ta' ħaddiem tas-saħħa mħarreġ waqt il-ħlas; billi dan jinkludi impenn tad-daqs ta' 2.3 ħaddiema għal kull 1000 ruħ f'36 pajjiż Afrikan li qed ibatu minn nuqqas kritiku; billi, madankollu, ma tissemma l-ebda limitazzjoni tal-għaxar biljun dollaru li skond l-attivisti fis-soċjetà ċivili jkunu meħtieġa biex, kull sena, jiġu salvati l-ħajjiet ta' sitt miljun omm u tifel;

billi l-imwiet marbuta mat-tqala u l-morbidità tal-ommijiet jikkostitwixxu emerġenza globali tas-saħħa, kull sena jmutu madwar 536,000 omm, u għal kull mara li tmut, 30 mara jew aktar jesperjenzaw kumplikazzjonijiet serji, minn infezzjonijiet kroniċi sa ġrieħi li jikkawżaw diżabilità, bħall-fistula obstetrika, li faċilment tista' tiġi evitata li kieku jkun hemm aċċess universali għall-kura obstetrika bażika u ta' emerġenza u għas-servizzi riproduttivi tas-saħħa,

billi l-imwiet marbuta mat-tqala li jistgħu jiġu evitati huma ksur tad-dritt għall-ħajja tan-nisa u t-tfajliet adolexxenti, u billi l-kawżi tal-imwiet tal-ommijiet u l-morbożità jistgħu ikunu wkoll ksur ta' drittijiet oħra tal-bniedem, inkluż id-dritt għall-ogħla standard possibbli ta' saħħa fiżika u mentali u d-dritt li ma ssirx diskriminazzjoni fl-aċċess għall-kura tas-saħħa bażika;

billi d-dritt għall-ħajja huwa stipulat fl-Artikolu 3 tad-Dikjrazzjoni Universali tad-Drittijiet tal-Bniedem tan-Nazzjonijiet Uniti u fil-Ftehim Internazzjonali dwar id-Drittijiet Ċivili u Politiċi u fil-Karta tad-Drittijiet Fundamentali tal-Unjoni Ewropea; billi d-dritt għall-ħajja ma jfissirx biss li l-gvernijiet għandhom jieqfu mill-qtil arbitrarju, iżda jinkludi d-dmir tal-gvernijiet li jipproteġu ċ-ċittadini minn telf ta' ħajja li jista' jiġi evitat, inkluż, b'mod speċifiku, l-imwiet marbuta mat-tqala,

billi dritt fundamentali ieħor huwa d-dritt għall-ogħla standard possibbli ta' saħħa fiżika u mentali kif hemm stipulat fit-Trattat Internazzjonali dwar id-Drittijiet Ekonomiċi, Soċjali u Kulturali, billi l-kura tas-saħħa ta' kwalità għolja huwa kruċjali biex jitnaqqsu l-imwiet marbuta mat-tqala, inklużi l-kura ta' qabel u wara t-twelid, il-preżenza ta' persuni mħarrġa għal waqt it-twelid, il-kura obstetrika ta' emerġenza u l-ippjanar tal-familja,

billi d-dritt għall-awtonomija sesswali u riproduttiva jinkludi d-dritt li mara tiżżewweġ, tifforma familja u li tidħol f'relazzjonijiet sesswali b'mod volontarju, u d-dritt mill-ħelsien mill-vjolenza u l-isfurzar sesswali,

billi n-nisa għandhom id-dritt li ma jkunx diskriminati fil-qasam tas-saħħa, u madankollu l-għadd ta' mwiet u diżabilitajiet marbuta mat-tqala madwar id-dinja jirrifletti problema serja ta' inugwaljanza u diskriminazzjoni sistematika li qed iġarrbu n-nisa tul ħajjithom,

billi n-nisa huma partikolarment vulnerabbli waqt it-tqala jew il-ħlas minħabba diversi forom ta' diskriminazzjoni, inklużi disparitajiet bejn in-nisa u l-irġiel fid-djar, prattiki tradizzjonali li jkunu ta' ħsara għan-nisa, il-vjolenza fuq in-nisa u t-tiċħid tat-trabi bniet; billi l-Konvenzjoni dwar l-Eliminazzjoni ta' Kull Forma ta' Diskriminazzjoni kontra n-Nisa (CEDAW), li ġiet irratifikata mill-Istati Membri kollha ta' l-UE, tiddikjara li l-gvernijiet għandhom jaħdmu b'mod attiv biex "jimmodifikaw xejriet soċjali u kulturali ta' mġiba ta' l-irġiel u n-nisa, bil-ħsieb li tinkiseb l-eliminazzjoni ta' preġudizzji u ta' użani u ta' prattiċi oħrajn" u b'mod speċifiku biex "jiġi żgurat li n-nisa jkollhom servizzi konnessi mat-tqala, mat-twellid u mal-perjodu ta' wara t-tqala,"

billi l-Assemblea Ġenerali tan-NU inkludiet 'l-aċċess universali għall-kura tas-saħħa riproduttiva mill-2015' bħala għan sekondarju fil-lista tal-MDGs taħt l-MDG5 – Il-Mortalità Materna,

billi, waqt il-Konferenza Internazzjonali dwar il-Popolazzjoni u l-Iżvilupp (ICPD), il-komunità internazzjonali rriservat riżorsi ġodda, u identifikat is-'saħħa fir-riproduzzjoni' (inkluż l-ippjanar tal-familja u s-servizzi tas-saħħa għall-ommijiet) bħala prijorità ċentrali fl-isforzi internazzjonali fl-iżvilupp;

billi, minflok żdied l-appoġġ, l-iffinanzjar totali mid-donaturi għall-ippjanar tal-familja bħalissa huwa ferm aktar baxx milli kien fl-1994, billi niżel minn USD 723 miljun fl-1995 għal USD 442 miljun fl-2004, f'termini assoluti tad-Dollaru,

billi l-kawża ta' l-imwiet marbuta mat-tqala tista' tkun evitata bl-għoti ta' kura sikura għall-ommijiet; billi kawżi oħrajn ta' mwiet marbuta mat-tqala jistgħu jinkludu dewmien biex tintlaħaq faċilità xierqa minħabba raġunijiet ta' distanza, infrastruttura u trasport; billi mal-wasla fil-faċiltà jista' jkun hemm dewmien fl-għoti tal-kura minħabba nuqqas ta' staff, jew minħabba li l-provvisti ta' l-elettriku, tal-ilma u tal-mediċini ma jkunux disponibbli,

billi hija r-responsabilità tal-gvern li jipprovdi (huwa stess jew permezz ta' partijiet terzi) servizzi tal-kura tas-saħħa taħt id-dritt għas-saħħa,

billi minkejja l-gravità ta' din il-problema u l-ksur tad-drittijiet tal-bniedem, is-servizzi tas-saħħa għall-ommijiet baqgħu fil-qiegħ tal-aġenda internazzjonali, tilfu l-importanza minħabba l-interventi dwar mard speċifiku u r-rati għolja ta' HIV li kkontribwixxew sabiex il-progress lejn it-tnaqqis ta' mwiet tal-ommijiet u tal-morbożità jistaġna jew jiddeterjora;

billi hemm livell baxx ta' għarfien bejn in-nisa u l-irġiel fil-pajjiżi milquta dwar id-drittijiet tas-saħħa waqt it-tqala, li qed jimpedilhom li jitolbu d-dritt tagħhom għal kura u servizzi aħjar,

Jesprimi t-tħassib qawwi tiegħu li l-MDG tar-rata ta' l-imwiet marbuta mat-tqala falla l-mira tiegħu f'diversi pajjiżi li qed jiżviluppaw, partikularment fl-Afrika;

Jinnota li minbarra l-edukazzjoni, l-għoti tas-setgħa lin-nisa jagħti kontribut sinifikanti għat-titjib tal-MDG5 dwar is-saħħa materna, u dan huwa indikatur kritiku tal-progress ġenerali fl-iżvilupp;

Jistieden lill-Kunsill u lill-Kummissjoni, qabel il-Laqgħa Għolja tan-NU dwar l-MDGs, biex jagħtu prijorità lill-azzjoni biex jintlaħaq l-MDG 5 dwar it-titjib tas-saħħa materna;

Jistieden lill-Kunsill u lill-Kummissjoni sabiex inaqqsu d-differenza bejn ir-rati tal-mortalità materna f'pajjiżi industrijalizzati u li qed jiżviluppaw, permezz ta' żieda fl-investiment u fl-azzjoni sabiex jittejbu r-riżorsi umani għas-saħħa, u jkun hemm aktar riżorsi u impenn fit-tisħiħ tas-sistemi tas-saħħa u tal-infrastruttura bażika tas-saħħa kif ukoll allokazzjonijiet għas-sorveljanza u s-superviżjoni tal-funzjonijiet bażiċi tas-saħħa pubblika, tal-azzjoni komunitarja u ta' funzjonijiet ta' appoġġ ieħor meħtieġ;

Jitlob lill-Kunsill u lill-Kummissjoni biex jintensifikaw l-isforzi biex jeliminaw il-mortalità u l-morbożità tal-ommijiet li jistgħu jiġu evitati permezz tal-ippjanar, l-implimentazzjoni u l-evalwazzjoni regolari tal-pjanijiet direzzjonali u tal-pjanijiet ta' azzjoni għat-tnaqqis tal-piż globali tal-mortalità u l-morbożità tal-ommijiet, bl-adozzjoni ta' approċċ sistematiku, sostenut, u bbażat fuq l-ekwità u fuq id-drittijiet tal-bniedem, appoġġjat u faċilitat b'mod adegwat minn iffinanzjar u mekkaniżmi istituzzjonali b'saħħithom;

Jitlob lill-Kunsill u lill-Kummissjoni biex jespandu l-provvista tas-servizzi tas-saħħa marbuta mat-tqala fil-kuntest tal-kura primarja tas-saħħa, fuq il-bażi tal-kunċett ta' għażla infurmata, edukazzjoni dwar il-maternità bla periklu, kura ffukata u effettiva għal qabel it-twelid, programmi dwar in-nutriment tal-ommijiet, għajnuna adegwata għall-ħlas li tevita r-rikors eċċessiv għal operazzjonijiet ċesarji u tipprovdi għal emerġenzi obstetriċi, servizzi ta' riferiment għall-kumplikazzjoniiet marbuta mat-tqala, mal-ħlas u mal-abort, u kura u ppjanar tal-familja għal wara t-twelid;

Jistieden lill-Kunsill u lill-Kummissjoni biex jippromwovu l-aċċess tan-nisa kollha għal informazzjoni u servizzi komprensivi marbuta mas-saħħa sesswali u riproduttiva u biex jiżguraw li dawn is-servizzi jkunu ta' standard għoli u ffinanzjati kif jixraq;

Jitlob lill-Kunsill u lill-Kummissjoni biex jiżviluppaw indikaturi u punti ta' riferiment għat-tnaqqis ta' l-imwiet marbuta mat-tqala (inklużi l-allokazzjonijiet ODA) u biex jistabbilixxu mekkaniżmi ta' monitorjar u ta' responsabilità li jistgħu jwasslu għal titjib kostanti tal-politiki u l-programmi eżistenti;

Jistieden lill-Kunsill u lill-Kummissjoni biex jiżguraw li tinġabar dejta ta' min joqgħod fuqha u fiż-żmien opportun li tmexxi l-implimentazzajoni tal-miżuri rigward l-imwiet u l-morbożità marbuta mat-tqala;

Jistieden lill-Kunsill u lill-Kummissjoni biex jipprovdu taħriġ, bini ta' kapaċità u infrastruttura għal għadd xieraq ta' persuni mħarrġa għal waqt it-twelid, u jiżguraw li kull mara tqila u kull tfajla jkollha aċċess għalihom, u biex jiżguraw li 'pjanijiet direzzjonali' u pjanijiet ta' azzjoni nazzjonali jirriflettu din il-mira/dan l-eżitu/dan il-għan;

Jitlob lill-Kunsill u lill-Kummissjoni biex fejn l-abort ikun legali, jiżguraw il-provvista ta' servizzi ta' abort aċċessibbli u bla periklu sal-punt massimu possibbli skont il-liġi lokali u, b'dan il-mod, iħarġġu u jgħammru lil dawk li jipprovdu s-servizzi tas-saħħa għall-provvista ta' servizzi komprensivi u sikuri għall-abort; f'dan ir-rigward, jaqbel mar-riżoluzzjoni tal-Kunsill ta' l-Ewropa (17 ta' April 2008) dwar l-aborti sikuri u legali,

Jikkundanna l-'global gag rule' ta' l-Istati Uniti li tipprojbixxi lil dawk l-NGOs li jirċievu finanzjament għall-ippjanar tal-familja mill-USAID (L-Aġenzija ta' l-Istati Uniti għall-Iżvilupp Internazzjonali) milli jużaw il-fondi tagħom stess biex jipprovdu servizzi ta' abort legali, ta' konsulenza medika u ta' referenzi ta' abort;

Jitlob lill-Kunsill u lill-Kummissjoni biex jiżviluppaw programmi u politiki biex jindirizzaw il-fatturi determinanti fundamentali tas-saħħa li huma essenzjali għall-prevenzjoni tal-mortalità tal-ommijiet, bħall-parteċipazzjoni fi proċessi tat-teħid tad-deċiżjonijiet marbuta mas-saħħa, tagħrif fuq is-saħħa sesswali u riproduttiva, litteriżmu, nutriment, nuqqas ta' diskriminazzjoni u ugwaljanza bejn il-ġeneri;

Jitlob lill-Kunsill u lill-Kummissjoni biex jipprovdu forum ta' skambju ta' l-aqwa prattiki dwar programmi u politiki dwar l-imwiet marbuta mat-tqala;

Jagħti istruzzjonijiet lill-President tiegħu sabiex jgħaddi din ir-riżoluzzjoni lill-Kunsill, lill-Kummissjoni, lill-gvernijiet tal-Istati Membri u lis-Segretarju Ġenerali tan-Nazzjonijiet Uniti.


MOZZJONI GĦAL RIŻOLUZZJONI

imressqa wara l-mistoqsijiet li jitolbu tweġiba orali B6 0166/2008 u B6 0167/2008

skont l-Artikolu 108(5) tar-Regoli ta' Proċedura

f'isem il-Grupp PPE-DE

Riżoluzzjoni tal-Parlament Ewropew dwar il-qagħda tal-priġunieri Palestinjani f'ħabsijiet Iżraeljani

Il-Parlament Ewropew ,

wara li kkunsidra r-riżoluzzjonijiet preċedenti tiegħu dwar il-Lvant Nofsani,

wara li sema' d-dikjarazzjoni li saritlu mill-Kummissarju Ferrero-Waldner fid-9 ta' Lulju 2008 dwar il-qagħda tal-priġunieri Palestinjani f'ħabsijiet Iżraeljani,

wara li kkunsidra l-Ftehima ta' Assoċjazzjoni UE-Iżrael u r-riżultati tat-tmien laqgħa tal-Kunsill ta' Assoċjazzjoni bejn l-UE u l-Iżrael tas-16 ta' Ġunju 2008,

wara li kkunsidra r-rapport imħejji mid-Delegazzjoni ad hoc tiegħu dwar l-Iżrael u t-Territorji Palestinjani (30 ta' Mejju-2 ta' Ġunju 2008) u l-konklużjonijiet tiegħu,

wara li kkunsidra r-Rapport Annwali tal-2007 tal-Kumitat Internazzjonali tas-Salib l-Aħmar, b'mod partikulari t-taqsima li tittratta dwar it-Territorji Palestinjani Okkupati,

wara li kkunsidra r-rapporti ppubblikati fl-2006, fl-2007 u fl-2008 mill-Kumitat Pubbliku Kontra t-Tortura fl-Iżrael bl-għajnuna tal-kontribuzzjonijiet finanzjarji mill-Kummissjoni Ewropea u minn diversi Stati Membri,

wara li kkunsidra r-riżoluzzjonijiet rilevanti tan-NU dwar il-kunflitt tal-Lvant Nofsani,

wara li kkunsidra l-Artikolu 108(5) tar-Regoli ta' Proċedura tiegħu,

billi f'dawn l-aħħar snin l-Iżrael iffaċċja bosta attakki terroristi qattiela kontra l-popolazzjoni ċivili,

billi l-awtoritajiet Iżraeljani ħadu għadd ta' miżuri biex jevitaw dawk l-azzjonijiet terroristi, inkluż l-arrest ta' militanti Palestinjani suspettati; billi madankollu l-ġlieda kontra t-terroriżmu mhix ġustifikazzjoni għall-abbuż fuq priġunieri,

billi llum il-ġurnata iktar minn 10,000 Palestinjan, inklużi iżjed minn 300 persuna minuri ta' bejn is-16 u t-18-il sena, qegħdin jinżammu f'ħabsijiet u f'ċentri ta' detenzjoni Iżraeljani, u billi l-biċċa l-kbira ta' dawk id-detenuti ġew arrestati fit-Territorji Palestinjani Okkupati,

billi 198 Palestinjan inħelsu mill-Gvern Iżraeljan fil-25 ta' Awwissu 2008 bħala sinjal ta' rieda tajba u ta' bini tal-fiduċja reċiproka,

billi qegħdin isiru negozjati ulterjuri bejn iż-żewġ naħat bil-ħsieb li jintlaħaq ftehim iżjed komprensiv dwar l-istatus tal-priġunieri l-oħrajn,

billi madwar 50 fil-mija tat-terroristi meħlusa għal xi raġuni jew oħra kienu rriturnaw għat-triq tat-terroriżmu, jew biex jikkommettu, jippjanaw jew ikunu kompliċi f'reat; billi għall-inqas 30 attakk terrorista fost dawk li saru sas-sena 2000 kienu mwettqa minn terroristi meħlusa fi ftehimiet ma' organizzazzjonijiet terroristiċi u dawk meħlusa f'dawk il-ftehimiet qatlu 35 Iżraeljan,

billi riċentement ittieħdu passi mill-Gvernijiet ta' Iżrael u tal-Libanu biex jiskambjaw priġunieri ma' iġsma ta' suldati Iżraeljani,

billi l-Iżrael qed iżomm madwar 1000 priġunier abbażi ta' "ordnijiet ta' detenzjoni amministrattiva", bid-dritt tal-appell iżda bla ebda akkuża, proċess tal-qorti u drittijiet ta' difiża; billi 'ordnijiet ta' detenzjoni amministrattiva' jistgħu jkunu, u f'xi każi tabilħaqq ikunu, imġedda għal snin sħaħ,

billi skont il-Konvenzjoni tan-NU għad-Drittijiet tat-Tfal (UNCRC), li l-Iżrael huwa firmatarju għaliha, it-tfal huma definiti bħala kwalunkwe persuna taħt l-età ta' 18-il sena; billi, madankollu, tfal Palestinjani mill-età ta' 16-il sena huma meqjusa bħala adulti skont ir-regolamenti militari Iżraeljani li jmexxu t-Territorji Palestinjani Okkupati, u billi, skont rapporti minn organizzazzjonijiet għad-drittijiet tal-bniedem, għall-biċċa l-kbira tal-priġunieri Palestinjani miżmuma f'ħabsijiet li jinsabu f'territorju Iżraeljan, ħafna drabi huwa impossibbli jew diffiċli ferm li l-familji tagħhom jeżerċitaw id-dritt taż-żjarat, u dan minkejja l-appelli mill-Kumitat Internazzjonali tas-Salib l-Aħmar lill-Iżrael,

Jilqa' b'sodisfazzjon u jappoġġja d-deċiżjoni riċenti tal-Gvern Iżraeljan li jeħles numru sinifikanti ta' priġunieri Palestinjani bħala sinjal pożittiv li jsaħħaħ l-Awtorità Palestinjana u biex jerġa' jkun hemm atmosfera ta' fiduċja reċiproka;

Jilqa' b'sodisfazzjon il-passi riċenti ta' bini tal-fiduċja reċiproka li ħadu l-Gvern Iżraeljan u l-Hiżbollah fir-rigward tal-priġunieri; jitlob biex jittieħdu passi simili bejn l-Iżrael u l-Ħamas, bil-ħsieb li jinħeles b'mod immedjat il-Kapural Iżraeljan Gilad Shalit;

Jappoġġja l-ġlieda tal-Iżrael kontra t-terroriżmu u jemmen li l-istat tad-dritt għandu jiġi rrispettat bis-sħiħ fit-trattament tal-priġunieri min-naħat kollha, billi dan huwa pass kruċjali għal pajjiż demokratiku u biex jerġa' jkun hemm l-ispirtu ta' fiduċja reċiproka meħtieġ biex isir progress sostanzjali fin-negozjati għall-paċi;

Jitlob lill-awtoritajiet Iżraeljani biex jgħaddu ġuri lid-detenuti kollha u biex itemmu l-użu tad-'detenzjoni amministrattiva', li hija abbuż ta' proċedura li tippermetti priġunerija twila u spiss illegali, biex jimplimentaw miżuri adegwati għat-tfal fil-ħabsijiet, b'konformità mal-istandards internazzjonali tal-ġustizzja tal-minorenni u mal-UNCRC, u biex iħallu reġim inqas restrittiv għaż-żjarat lill-priġunieri; jitlob lill-awtoritajiet Iżraeljani biex jikkonformaw mal-Konvenzjoni tan-NU kontra t-Tortura u biex itemmu l-prattiki kollha li jinvolvu l-fastidju u l-konfessjonijiet sfurzati u biex jindirizzaw kif jixraq ir-rapporti dwar l-użu ta' dawk il-prattiki;

Jitlob lill-awtoritajiet Palestinjani biex jiżguraw li dawk li jinħelsu mill-ħabsijiet Iżraeljani ma jerġgħux ikunu involuti f'atti oħra vjolenti jew terroristiċi u speċjalment li ma jkunux aktar involuti tfal f'atti bħal dawn;

Jinnota li l-Artikolu 2 tal-Ftehima ta' Assoċjazzjoni UE-Iżrael se tkompli tfakkar kemm lill-Unjoni Ewropea u kemm lill-Iżrael li r-rispett għad-drittijiet tal-bniedem u għall-prinċipji demokratiċi huma l-bażi tar-relazzjonijiet bilaterali tagħna;

Jilqa' b'sodisfazzjon id-deċiżjoni meħuda mit-tmien laqgħa tal-Kunsill ta' Assoċjazzjoni UE-Iżrael biex jiġi stabbilit Sottokumitat komplet dwar id-Drittijiet tal-Bniedem, minflok il-Grupp ta' Ħidma preżenti dwar id-Drittijiet tal-Bniedem; jitlob sabiex jiġu kkonsultati b'mod estensiv u involuti bis-sħiħ l-organizzazzjonijiet għad-drittijiet tal-bniedem u l-NGOs fl-Iżrael u t-Territorji Palestinjani Okkupati fil-monitoraġġ tal-progress tal-Iżrael biex jikkonforma mal-obbligi tiegħu skont il-liġi internazzjonali;

Jagħti istruzzjonijiet lill-President tiegħu sabiex jgħaddi din ir-riżoluzzjoni lill-Kunsill, lill-Kummissjoni, lill-Gvern Iżraeljan, lill-Knesset, lill-President tal-Awtorità Palestinjana, lill-Kunsill Leġiżlattiv Palestinjan, lir-Rappreżentant Għoli tal-Politika Barranija u ta' Sigurtà Komuni, lill-gvernijiet u lill-parlamenti tal-Istati Membri, lis-Segretarju Ġenerali tan-NU, lir-Rappreżentant tal-Kwartett għal-Lvant Nofsani, lill-President tal-Assemblea Parlamentari Ewro-Mediterranja u lill-Kummissarju Għoli tan-NU għad-Drittijiet tal-Bniedem.


MOZZJONI GĦAL RIŻOLUZZJONI

imressqa wara l-mistoqsijiet li jitolbu tweġiba orali B6 0166/2008 u B6 0167/2008

skond l-Artikolu 108(5) tar-Regoli ta' Proċedura

f'isem il-Grupp UEN

Riżoluzzjoni tal-Parlament Ewropew dwar il-qagħda tal-priġunieri Palestinjani f'ħabsijiet Iżraeljani

Il-Parlament Ewropew ,

wara li kkunsidra r-riżoluzzjonijiet preċedenti tiegħu dwar il-Lvant Nofsani,

wara li sema' d-dikjarazzjoni li saritlu mill-Kummissarju Ferrero-Waldner fid-9 ta' Lulju 2008 dwar il-qagħda tal-priġunieri Palestinjani f'ħabsijiet Iżraeljani,

wara li kkunsidra l-Ftehima ta' Assoċjazzjoni EU-Iżrael u r-riżultati tat-tmien laqgħa tal-Kunsill ta' Assoċjazzjoni bejn l-UE u l-Iżrael tas-16 ta' Ġunju 2008,

wara li kkunsidra r-rapport imħejji mid-Delegazzjoni ad hoc tiegħu għall-Iżrael u t-Territorji Palestinjani (30 ta' Mejju-2 ta' Ġunju 2008) u l-konklużjonijiet tiegħu,

wara li kkunsidra r-Raba' Konvenzjoni ta' Ġinevra tat-12 ta' Awissu 1949 dwar il-Protezzjoni ta' Persuni Ċivili fi Żmien ta' Gwerra, u b'mod partikulari l-Artikoli 1 sa 12, 27, 29 sa 34, 47, 49, 51, 52, 53, 59, 61 sa 77, 143 tagħha,

wara li kkunsidra r-Rapport Annwali tal-2007 tal-Kumitat Internazzjonali tas-Salib l-Aħmar, b'mod partikulari t-taqsima li tittratta dwar it-Territorji Palestinjani Okkupati,

wara li kkunsidra r-riżoluzzjonijiet rilevanti tan-NU dwar il-kunflitt tal-Lvant Nofsani,

wara li kkunsidra l-Artikolu 108(5) tar-Regoli ta' Proċedura tiegħu,

billi f'dawn l-aħħar snin l-Iżrael iffaċċja bosta attakki terroristi qattiela kontra l-popolazzjoni ċivili,

billi l-awtoritajiet Iżraeljani ħadu għalhekk għadd ta' miżuri li wieħed jista' jifhem biex jevitaw dawk l-azzjonijiet terroristi, inkluż l-arrest ta' militanti Palestinjani suspettati; billi madankollu l-ġlieda kontra t-terroriżmu m'hix ġustifikazzjoni għall-abbuż fuq priġunieri;

billi llum il-ġurnata iktar minn 10,000 Palestinjan, inklużi aktar minn 300 li huma bejn is-16 u t-18-il sena, qegħdin jinżammu f'ħabsijiet u f'ċentri ta' detenzjoni Iżraeljani; billi l-biċċa l-kbira ta' dawk id-detenuti ġew arrestati fit-Territorji Palestinjani Okkupati;

billi 198 Palestinjan inħelsu mill-Gvern Iżraeljan fil-25 ta' Awwissu 2008 bħala sinjal ta' rieda tajba u ta' bini tal-fiduċja reċiproka,

billi qegħdin isiru negozjati ulterjuri bejn iż-żewġ naħat bil-ħsieb li jintlaħaq ftehim iżjed komprensiv dwar l-istatus tal-priġunieri l-oħrajn,

billi riċentement ittieħdu passi mill-Gvernijiet ta' Iżrael u tal-Libanu biex jiskambjaw priġunieri ma' iġsma ta' suldati Iżraeljani,

billi madwar 1000 priġunier qed jinżammu fl-Iżrael abbażi ta' "ordnijiet ta' detenzjoni amministrattiva" - proċedura li hija permessa mil-Liġi Internazzjonali u hija konformi mal-Artikolu 78 tar-4 Konvenzjoni ta' Ġinevra 1949 - bid-dritt tal-appell iżda bla ebda akkuża, proċess tal-qorti u drittijiet ta' difiża; billi 'ordnijiet ta' detenzjoni amministrattiva' jistgħu jkunu, u f'xi każi tabilħaqq ikunu, imġedda għal snin sħaħ,

billi bosta minn dawn il-priġunieri huma żagħżagħ ta' bejn l-età ta' 16 u 18-il sena u billi skond rapporti mill-organizzazzjonijiet tad-drittijiet tal-bniedem, il-priġunieri minorenni qegħdin jinżammu f'kundizzjonijiet ta' detenzjoni mhux xierqa u huma soġġetti għal fastidju dejjem jiżdied;

billi għall-maġġoranza vasta tal-priġunieri Palestinjani miżmuma fil-ħabsijiet li jinsabu fit-territorju Iżraeljan mhuwiex faċli li jeżerċitaw id-dritt għal żjarat mill-familji tagħhom, minkejja t-talbiet tal-Kumitat Internazzjonali tas-Salib l-Aħmar,

billi l-awtoritajiet uffiċjali Palestinjani mhumiex kapaċi jiżguraw li dawk responsabbli għal atti ta' terroriżmu jiġu kkastigati u b'hekk jipprovdu sigurtà effettiva għaz-zona tat-territorji Palestinjani u billi l-konfronti reċenti bejn Al Fatah u Ħamas urew l-kemm hija kbira l-firda li hemm bejn dawn il-forzi, bl-implikazzjonijiet kollha għas-sigurtà tal-Istat ta' Iżrael u l-popolazzjoni tiegħu;

Jilqa' u jappoġġja d-deċiżjoni riċenti tal-Gvern Iżraeljan li jeħles numru sinifikanti ta' priġunieri Palestinjani bħala sinjal pożittiv li jsaħħaħ l-Awtorità Palestinjana u biex jerġa' jkun hemm atmosfera ta' fiduċja reċiproka;

Jilqa' b'sodisfazzjon il-passi reċenti ta' bini tal-fiduċja reċiproka li ħadu l-Gvern Iżraeljan u l-Hiżbollah fir-rigward tal-priġunieri; jitlob biex jittieħdu passi simili bejn l-Iżrael u l-Ħamas, bil-ħsieb li jinħeles b'mod immedjat il-Kapural Iżraeljan Gilad Shalit;

Jappoġġja l-ġlieda ta' Iżrael kontra t-terroriżmu u u l-atti ta' difiża proporzjonati tiegħu iżda jemmen li l-istat tad-dritt għandu jiġi rrispettat bis-sħiħ fit-trattament tal-priġunieri min-naħat kollha, billi dan huwa pass kruċjali għal pajjiż demokratiku u biex jerġa' jkun hemm l-ispirtu ta' fiduċja reċiproka meħtieġ biex isir progress sostanzjali fin-negozjati għall-paċi;

Jistieden lill-awtoritajiet Iżraeljani biex jillimitaw kemm jista' jkun possibbli l-użu ta' "detenzjoni amministrattiva" – li għalkemm hija permessa mill-Konvenzjoni ta' Ġinevra – tippermetti li jkun hemm żamma fit-tul u bosta drabi mhux ġustifikata, sabiex timplimenta miżuri adegwati għall-minorenni fil-ħabsijiet b'konformità ma' standards internazzjonali ta' ġustizzja tal-minorenni u mal-Konvenzjoni għad-Drittijiet tat-Tfal, u sabiex tippermetti li jkun hemm sistema anqas restrittiv għal żjarat lill-priġunieri, kif ukoll sabiex tevita kwalunkwe użu ta' tortura;

Jinnota li "l-Artikolu 2 tal-Ftehima ta' Assoċjazzjoni EU-Iżrael se tkompli tfakkar kemm lill-Unjoni Ewropea u kemm lill-Iżrael li r-rispett għad-drittijiet tal-bniedem u għall-prinċipji demokratiċi huma l-bażi tar-relazzjonijiet bilaterali tagħna";

Jilqa' b'sodisfazzjon id-deċiżjoni meħuda mit-tmien laqgħa tal-Kunsill ta' Assoċjazzjoni UE-Iżrael li jiġi stabbilit Sottokumitat komplet dwar id-Drittijiet tal-Bniedem, minflok il-Grupp ta' Ħidma preżenti dwar id-Drittijiet tal-Bniedem; jitlob sabiex jiġu kkonsultati b'mod estensiv u involuti bis-sħiħ l-organizzazzjonijiet għad-drittijiet tal-bniedem u l-NGOs fl-Iżrael u t-Territorji Palestinjani Okkupati fil-monitoraġġ tal-progress tal-Iżrael biex jikkonforma mal-obbligi tiegħu skont il-liġi internazzjonali;

Jagħti istruzzjonijiet lill-President tiegħu sabiex jgħaddi din ir-riżoluzzjoni lill-Kunsill, lill-Kummissjoni, lill-Gvern Iżraeljan, lill-Knesset, lill-President ta' l-Awtorità Palestinjana, lill-Kunsill Leġiżlattiv Palestinjan, lir-Rappreżentant Għoli tal-Politika Barranija u ta' Sigurtà Komuni, lill-gvernijiet u lill-parlamenti ta' l-Istati Membri, lis-Segretarju Ġenerali tan-NU, lir-Rappreżentant tal-Kwartett għal-Lvant Nofsani, lill-President ta' l-Assemblea Parlamentari Ewro-Mediterranja u lill-Kummissarju Għoli tan-NU għad-Drittijiet tal-Bniedem.


MOZZJONI GĦAL RIŻOLUZZJONI

imressqa biex jingħalaq id-dibattitu dwar id-dikjarazzjoni mill-Kummissjoni

skond l-Artikolu 103(2) tar-Regoli ta' Proċedura

f'isem il-Grupp PSE

Riżoluzzjoni tal-Parlament Ewropew dwar l-imwiet marbuta mal-maternità qabel il-Laqgħa ta' Livell Għoli tan-NU tal-25 ta' Settembru dwar ir-reviżjoni tal-Għanijiet tal-Millennju għall-Iżvilupp

Il-Parlament Ewropew ,

wara li kkunsidra l-Għanijiet tal-Millennju għall-Iżvilupp, adottati fis-Samit tal-Millennju tan-Nazzjonijiet Uniti f'Settembru 2000,

wara li kkunsidra l-'Aġenda għall-Azzjoni' tal-Kunsill Ewropew ta' Ġunju u l-għanijiet tagħha għall-2010,

wara li kkunsidra r-Rapport tal-Kummissjoni dwar 'L-Għanijiet tal-Millennju għall-Iżvilupp 2000 – 2004' (SEC(2004)1379),

wara li kkunsidra l-Konklużjonijiet tal-Presidenza tal-Kunsill Ewropew ta' Brussell tas-16 u s-17 ta' Diċembru 2004, li kkonfermaw l-impenn sħiħ tal-Unjoni Ewropea għall-Għanijiet tal-Millennju għall-Iżvilupp u għall-koerenza politika,

wara li kkunsidra l-Komunikazzjoni mill-Kummissjoni lill-Parlament Ewropew u lill-Kunsill 'L-Ugwaljanza bejn is-Sessi u t-Tisħiħ tal-Pożizzjoni tan-Nisa fil-Koperazzjoni għall-Iżvilupp (SEC(2007)0332),

wara li kkunsidra l-Istrateġija Konġunta bejn l-Afrika u l-UE,

wara li kkunsidra r-Riżoluzzjoni tal-Parlament Ewropew tat-13 ta' Marzu 2008 dwar L-Ugwaljanza bejn is-Sessi u t-Tisħiħ tal-Pożizzjoni tan-Nisa fil-Koperazzjoni għall-Iżvilupp (2007/2182(INI)),

wara li kkunsidra r-Riżoluzzjonijiet tiegħu tat-12 ta' April 2005 dwar l-irwol tal-Unjoni Ewropea fl-ilħuq tal-Għanijiet tal-Millennju għall-Iżvilupp (MDGs) u tal-20 ta' Ġunju 2007 dwar 'L-Għanijiet tal-Millennju għall-Iżvilupp - il-bilanċ intermedju',

wara li kkunsidra r-Riżoluzzjoni tiegħu tas-17 ta' Novembru 2005 dwar strateġija ta' żvilupp għall-Afrika, u r-Riżoluzzjoni tiegħu tal-25 ta' Ottubru 2007 dwar is-sitwazzjoni tar-relazzjonijiet bejn l-UE u l-Afrika,

wara li kkunsidra r-Raba' Konferenza Dinjija dwar in-Nisa li saret f'Beijing f'Settembru 1995, id-Dikjarazzjoni u l-Pjattaforma ta' Azzjoni li ġiet adottata f'Beijing kif ukoll id-dokumenti sussegwenti li rriżultaw, adottati min-Nazzjonijiet Uniti fis-Sessjonijiet Speċjali Beijing +5 u Beijing +10 dwar aktar azzjoni u inizjattiva fl-implimentazzjoni tad-Dikjarazzjoni ta' Beijing u l-Pjattaforma ta' Azzjoni li ġiet adottata rispettivament fid-9 ta' Ġunju 2000 u fil-11 ta' Marzu 2005,

wara li kkunsidra d-dikjarazzjoni konġunta tal-Kunsill u r-rappreżentanti tal-gvernijiet tal-Istati Membri li ltaqgħu fi ħdan il-Kunsill, il-Parlament Ewropew u l-Kummissjoni dwar il-Politika tal-Unjoni Ewropea għall-Iżvilupp: 'Il-Konsensus Ewropew' (Il-Konsensus Ewropew dwar l-Iżvilupp) iffirmat fl-20 ta' Diċembru 2005 u l-Konsensus Ewropew dwar l-Għajnuna Umanitarja ta' Diċembru 2007,

wara li kkunsidra r-rapporti dwar l-Istat tal-Popolazzjoni Dinjija tal-2005 u l-2006, imħejjija mill-Fond tan-Nazzjonijiet Uniti għall-Popolazzjoni, bl-isem ta' 'Il-Wegħda tal-Ugwaljanza: L-Ugwaljanza bejn is-Sessi, Is-Saħħa fir-Riproduzzjoni u l-Għanijiet tal-Millennju għall-Iżvilupp' u 'Bidla lejn it-Tama: In-Nisa u l-Migrazzjoni Internazzjonali', rispettivament,

wara li kkunsidra r-Regolament (KE) Nru 1905/2006 tal-Parlament Ewropew u tal-Kunsill tat-18 ta' Diċembru 2006 li jistabbilixxi strument ta' finanzjament għall-koperazzjoni għall-iżvilupp ('Strument ta' Koperazzjoni għall-Iżvilupp' (SKI)),

wara li kkunsidra l-Protokoll dwar id-Drittijiet tan-Nisa fl-Afrika, magħruf ukoll bħala l-'Protokoll ta' Maputo' li daħal fis-seħħ fis-26 ta' Ottubru 2005, u l-Pjan ta' Azzjoni ta' Maputo għat-tħaddim tal-Qafas tal-Politika Kontinentali għas-Saħħa u d-Drittijiet Sesswali u Riproduttivi 2007-2010, adottati waqt is-sessjoni speċjali tal-Unjoni Afrikana f'Settembru 2006,

wara li kkunsidra l-Konferenza Internazzjonali tan-NU dwar il-Popolazzjoni u l-Iżvilupp (ICPD) li saret fil-Kajr f'Settembru 1994, il-Programm ta' Azzjoni adottat fil-Kajr u d-dokumenti sussegwenti li rriżultaw, adottati fis-seduta speċjali tan-NU Kajr+5 dwar aktar azzjonijiet għall-implimentazzjoni tal-Programm ta' Azzjoni adottat fl-1999,

wara li kkunsidra l-qafas ta' Brussell għal azzjoni u rakkomandazzjonijiet dwar is-saħħa għall-iżvilupp sostenibbli, adottat mill-Ministri tas-Saħħa tal-Grupp ta' Stati tal-ACP fi Brussell f'Ottubru 2007,

wara li kkunsidra t-Trattat Internazzjonali dwar id-Drittijiet Ekonomiċi, Soċjali u Kulturali, li daħal fis-seħħ fit-3 ta' Jannar 1976, b'mod partikulari l-Artikolu 12 tiegħu,

wara li kkunsidra l-Kumment Ġenerali Nru 14 tal-Kumitat għad-Drittijiet Ekonomiċi, Soċjali u Kulturali tan-NU intitolat, Id-Dritt għall-Ogħla Standard Possibbli ta' Saħħa, Dok.

wara li kkunsidra l-Konvenzjoni dwar l-Eliminazzjoni ta' Kull Forma ta' Diskriminazzjoni kontra n-Nisa, tat-3 ta' Settembru 1981,

wara li kkunsidra l-Artikolu 103(2) tar-Regoli ta' Proċedura tiegħu,

billi l-imwiet marbuta mal-maternità huma l-Għan tal-Millennju għall-Iżvilupp li huwa l-altar 'il bogħod mill-mira tiegħu: l-Għan 5 jirrikjedi li r-rata tal-imwiet marbuta mal-maternità tonqos b'75% sal-2015, filwaqt li 186 pajjiż impenjaw ruħhom li jilħqu dan il-għan,

billi aktar minn nofs miljun mara tmut kull sena waqt it-tqala jew il-hlas, u 99% minn dawn l-imwiet iseħħu f'pajjiżi li qed jiżviluppaw; billi f'20 sena, ir-rata fl-Afrika 'l isfel mis-Saħara bilkemm inbidlet u naqset biss b'0.1% fis-sena fir-reġjun, u hemm ir-riskju li mara minn kull sittax tmut waqt it-tqala jew waqt il-ħlas; billi l-imwiet marbuta mal-maternità huma l-indikatur l-aktar ċar ta' inugwaljanzi dinjija fir-rigward tas-saħħa,

billi, minbarra l-inugwaljanza ġeografika, l-esperjenza u r-riċerka dwar l-imwiet marbuta mal-maternità juru disparitajiet sinifikanti fir-rati ta' mwiet marbuta mal-maternità skond l-għana, ir-razza u l-etniċità, il-lokazzjoni urbana jew rurali, il-livelli ta' edukazzjoni, kif ukoll skond ir-reliġjonijiet differenti fi ħdan il-pajjiżi, inklużi l-pajjiżi industrijalizzati, disparità li hija l-akbar diskrepanza fl-istatistika kollha tas-saħħa pubblika;

billi l-G8 ftiehem dwar pakkett dwar is-saħħa li se jgħin fit-taħriġ u l-impjegar ta' miljun u nofs ħaddiem fis-settur tas-saħħa fl-Afrika sabiex ikun żgurat li 80% tal-ommijiet ikollhom l-assitenza ta' ħaddiem tas-saħħa mħarreġ waqt il-ħlas; billi dan jinkludi impenn tad-daqs ta' 2.3 ħaddiema għal kull 1000 ruħ f'36 pajjiż Afrikan li qed ibatu minn nuqqas kritiku; billi, madankollu, ma tissemma l-ebda limitazzjoni tal-għaxar biljun dollaru li skond l-attivisti fis-soċjetà ċivili jkunu meħtieġa biex, kull sena, jiġu salvati l-ħajjiet ta' sitt miljun omm u tifel;

billi l-imwiet u l-morbożità marbuta mal-maternità huma emerġenza dinjija fir-rigward tas-saħħa; kull sena huwa stmat li madwar 536 000 nisa jmutu waqt il-ħlas u barra minn hekk, mara minn kull għoxrin ikollha kumplikazzjonijiet serji, li jvarjaw minn infezzjonijiet kroniċi għal kundizzjonijiet bħall-fistula ostetrika li jwasslu għal diżabilità, kif ukoll għal diżabilitajiet tul il-ħajja;

billi mhuwiex misteru għaliex in-nisa jmutu waqt it-tqala u l-ħlas: il-kawżi tal-imwiet marbuta mal-maternità huma ċari u magħrufa sew, kif inhuma magħrufa l-mezzi biex ikunu evitati,

billi l-imwiet marbuta mal-maternità jistgħu jkunu evitati billi jiżdied l-aċċess għal metodi ta' ppjanar tal-familja u l-użu tagħhom, permezz tal-aċċess għal kura tal-omm sikura u ta' kwalità, partikolarment waqt it-tqala, il-ħlas bil-kura ostetrika ta' emerġenza, u fil-perjodu ta' wara l-ħlas, kif ukoll billi jittejbu s-saħħa u n-nutrizzjoni tan-nisa u tal-pożizzjoni tagħhom fis-soċjetà,

billi dan l-approċċ ta' prevenzjoni jinkludi t-taħriġ tan-nisa u tal-ħaddiema fil-qasam tas-saħħa biex jagħrfu l-kumplikazzjonijiet waqt it-tqala u l-ħlas, jirrikjedi netwerk ta' faċilitajiet tas-saħħa xierqa li jistgħu jintużaw f'perjodu raġonevoli ta' żmien bl-infrastruttura u t-trasport disponibbli, u jirrikjedi li tingħata kura xierqa f'dawn il-faċilitajiet tas-saħħa fil-qrib, minn staff imħarreġ, b'immaniġġjar effettiv u bil-provvista ta' elettriku, ilma u provvisti mediċi,

billi l-imwiet marbuta mal-maternità li jistgħu jkunu evitati jikkostitwixxu vjolazzjonijiet tad-dritt għall-ħajja tan-nisa u tat-tfajliet adolexxenti, kif stipulat f'għadd ta' impenji internazzjonali għad-drittijiet tal-bniedem, inkluża d-Dikjarazzjoni Universali tan-NU dwar id-Drittijiet tal-Bniedem, u l-kawżi tal-imwiet u l-morbożità marbuta mal-maternità jistgħu jinvolvu wkoll vjolazzjonijiet ta' drittijiet tal-bniedem oħra, inkluż id-dritt għall-ogħla standard possibbli ta' saħħa fiżika u mentali u d-dritt għan-non-diskriminazzjoni fl-aċċess għall-kura tas-saħħa bażika,

billi hija r-responsabilità tal-gvernijiet li jipprovdu huma stess jew permezz ta' oħrajn, servizzi ta' kura tas-saħħa bħala dritt, u billi anke dawk il-gvernijiet b'riżorsi limitati jistgħu jieħdu miżuri immedjati li jkollhom impatt fuq is-saħħa materna,

billi, fl-aħħar mill-aħħar, huwa anwqas probabbli li l-kawżi tal-imwiet marbuta mal-maternità u tal-kundizzjonijiet marbuta mal-ħlas ikunu prattiċi jew strutturali, iżda x'aktarx li jiddependu mill-valur baxx u mill-istejtus baxx mogħti lin-nisa, li ġeneralment huma żvantaġġjati fis-soċjetà, u filwaqt li huwa magħruf li, f'pajjiżi b'livelli simili ta' żvilupp ekonomiku, aktar ma l-istejtus tan-nisa jkun għoli, anqas ma tkun ir-rata tal-imwiet marbuta mal-maternità,

billi n-nisa huma partikolarment vulnerabbli waqt it-tqala jew il-ħlas minħabba diversi forom ta' diskriminazzjoni, inklużi disparitajiet bejn in-nisa u l-irġiel fid-dar, prattiki tradizzjonali li jkunu ta' ħsara għan-nisa, il-vjolenza fuq in-nisa, in-nuqqas ta' setgħa rigward id-drittijiet riproduttivi tagħhom, it-tiċħid tat-trabi tfajliet u l-isterjotipi ta' nisa prinċipalment bħala ommijiet u persuni li jieħdu ħsieb lil oħrajn; billi l-KOnvenzjoni dwar l-Eliminazzjoni ta' Kull Forma ta' Diskriminazzjoni kontra n-Nisa (CEDAW) ġiet irratifikata mill-Istati Membri kollha tal-UE,

billi l-Assemblea Ġenerali tan-NU inkludiet 'l-aċċess universali għas-saħħa riproduttiva mill-2015' bħala għan sekondarju fil-lista tal-MDGs taħt l-MDG 5 – L-Imwiet marbuta mal-Maternità,

billi waqt il-Konferenza Internazzjonali dwar il-Popolazzjoni u l-Iżvilupp (ICPD), il-komunità internazzjonali allokat riżorsi ġodda, u identifikat is-'saħħa riproduttiva' (inklużi l-ippjanar tal-familja u s-servizzi tas-saħħa għall-ommijiet) bħala prijorità ċentrali fl-isforzi internazzjonali għall-iżvilupp,

billi, minflok żdied l-appoġġ, l-iffinanzjar totali mid-donaturi għall-ippjanar tal-familja bħalissa huwa ferm aktar baxx milli kien fl-1994, billi niżel minn USD 723 miljun fl-1995 għal USD 442 miljun fl-2004, f'termini assoluti tad-dollaru,

billi l-UE ħadet impenji regolari u konsistenti sabiex jintlaħaq l-MDG 5, l-aktar riċentement fl-Aġenda għall-Azzjoni ta' Ġunju 2008,

billi minkejja s-serjetà ta' din il-problema u l-ksur tad-drittijiet tal-bniedem, is-servizzi tas-saħħa għall-ommijiet baqgħu fil-qiegħ tal-aġenda internazzjonali, tilfu l-importanza minħabba l-interventi dwar mard speċifiku, u dan wassal għall-marġinalizzazzjoni tal-imwiet marbuta mal-maternità, filwaqt li r-rati għolja ta' HIV kkontribwixxew sabiex il-progress lejn it-tnaqqis ta' mwiet tal-ommijiet u tal-morbożità jistaġna jew jiddeterjora,

Jesprimi preokkupazzjoni kbira minħabba l-fatt li l-imwiet marbuta mal-maternità (MDG 5) huma l-uniku MDG li dwaru mhux biss ma sarx progress mill-2000, partikolarment fl-Afrika 'l isfel mis-Saħara u fin-Nofsinhar tal-Ażja, iżda li 20 sena ilu ċ-ċifri kienu bħalma huma issa;

Jinnota li mal-edukazzjoni, it-tisħiħ tal-pożizzjoni tan-nisa jikkontribwixxi b'mod sinifikanti għat-titjib tal-MDG 5 (saħħa mentali);

Jistieden lill-Kunsill u lill-Kummissjoni, qabel il-Laqgħa Għolja tan-NU dwar l-MDGs, biex jagħtu prijorità lill-azzjoni biex jintlaħaq l-MDG 5 dwar it-titjib tas-saħħa materna;

Jistieden lill-Kunsill u lill-Kummissjoni sabiex inaqqsu d-differenza bejn ir-rati tal-imwiet marbuta mal-maternità f'pajjiżi industrijalizzati u li qed jiżviluppaw, permezz ta' żieda fl-investiment u fl-azzjoni sabiex jittejbu r-riżorsi umani għas-saħħa, u jkun hemm aktar riżorsi u impenn fit-tisħiħ tas-sistemi tas-saħħa u tal-infrastruttura bażika tas-saħħa kif ukoll allokazzjonijiet għas-sorveljanza u s-superviżjoni tal-funzjonijiet bażiċi tas-saħħa pubblika, tal-azzjoni komunitarja u ta' funzjonijiet ta' appoġġ ieħor meħtieġ;

Jistieden lill-Kunsill u lill-Kummissjoni biex jintensifikaw l-isforzi biex jeliminaw l-imwiet u l-morbożità marbuta mal-maternità li jistgħu jiġu evitati permezz tal-ippjanar, l-implimentazzjoni u l-evalwazzjoni regolari tal-'pjanijiet direzzjonali' u tal-pjanijiet ta' azzjoni għat-tnaqqis tal-piż globali tal-imwiet u l-morbożità marbuta mal-maternità, li jaddottaw adozzjoni ta' approċċ sistematiku, sostenut, u bbażat fuq l-ekwità u fuq id-drittijiet tal-bniedem, appoġġjat u faċilitat b'mod adegwat minn finanzjament u mekkaniżmi istituzzjonali b'saħħithom;

Jistieden lill-Kunsill u lill-Kummissjoni biex isegwu s-suċċess ta' skemi biex jitnaqqsu l-imwiet marbuta mal-maternità f'postijiet bħal Methani f'Chhattisgarh, fl-Indja, u biex jespandu l-provvista tas-servizzi tas-saħħa materna fil-kuntest tal-kura primarja tas-saħħa, fuq il-bażi tal-kunċett ta' għażla infurmata, edukazzjoni dwar il-maternità bla periklu, kura ffukata u effettiva għal qabel it-twelid, programmi dwar in-nutriment tal-ommijiet, għajnuna adegwata għall-ħlas li tevita r-rikors eċċessiv għal operazzjonijiet ċesarji u li taħseb għal emerġenzi ostetriċi, servizzi ta' riferiment għall-kumplikazzjoniiet marbuta mat-tqala, mal-ħlas u mal-abort, u kura u ppjanar tal-familja għal wara t-twelid;

Jistieden lill-Kunsill u lill-Kummissjoni biex jippromwovu l-aċċess tan-nisa kollha għal informazzjoni u servizzi komprensivi marbuta mas-saħħa sesswali u riproduttiva;

Jistieden lill-Kunsill u lill-Kummissjoni biex jadottaw u jiżviluppaw l-indikaturi u l-punti ta' riferiment li juma diġà stabbiliti sew għat-tnaqqis tal-imwiet marbuta mal-maternità (inklużi l-allokazzjonijiet ODA) u biex jistabbilixxu mekkaniżmi ta' monitoraġġ u ta' responsabilità li jistgħu jwasslu għal titjib kostanti tal-politiki u l-programmi eżistenti;

Jistieden lill-Kunsill u lill-Kummissjoni biex jiggarantixxu li s-servizzi tal-kura tas-saħħa riproduttiva jkunu disponibbli, aċċessibbli, u ta' kwalità tajba, u biex jiddedikaw ir-riżorsi massimi disponibbli għall-politiki u l-programmi dwar l-imwiet marbuta mal-maternità;

Jistieden lill-Kummissjoni u lill-Kunsill biex jiżguraw li tinġabar dejta ta' min joqgħod fuqha u fiż-żmien opportun li tmexxi l-implimentazzjoni tal-miżuri rigward l-imwiet u l-morbożità marbuta mal-maternità;

Jistieden lill-Kunsill u lill-Kummissjoni biex jipprovdu taħriġ, bini ta' kapaċità u infrastruttura għal għadd xieraq ta' persuni mħarrġa għal waqt it-twelid, u jiżguraw li kull mara tqila u kull tfajla jkollha aċċess għalihom (u biex jiżguraw li 'pjanijiet direzzjonali' u pjanijiet ta' azzjoni nazzjonali jirriflettu din il-mira/dan l-eżitu/dan il-għan);

Iħeġġeġ lill-UE biex tibqa' tkun minn ta' quddiem fl-isforzi li jappoġġjaw id-drittijiet tas-saħħa sesswali u riproduttiva billi żżomm livelli ta' finanzjament għall-implimentazzjoni tal-Programm ta' Azzjoni tal-Konferenza Internazzjonali dwar il-Popolazzjoni u l-Iżvilupp (ICPD), u jiddispjaċih li filwaqt li l-Afrika 'l isfel mis-Saħara għandha l-ogħla rati ta' mwiet marbuta mal-maternità, għandha wkoll ir-rata l-aktar baxxa ta' użu ta' kontraċettivi fid-dinja (19%) filwaqt li 30% tal-imwiet kollha marbuta mal-maternità fir-reġjun huma kkawżati minn aborti mhux sikuri;

Jemmen li sabiex jintlaħqu l-miri tal-MDGs dwar l-aċċess universali għas-saħħa riproduttiva sal-2015, jeħtieġ li l-livell ta' finanzjament mill-UE jiżdied, inkella se jibqgħu jmutu nisa minħabba t-tqala u kawżi marbuta mat-tqala;

Jistieden lill-Kunsill u lill-Kummissjoni biex jiżviluppaw programmi u politiki biex jindirizzaw il-fatturi determinanti fundamentali tas-saħħa li huma essenzjali għall-prevenzjoni tal-imwiet marbuta mal-maternità, bħall-parteċipazzjoni fi proċessi tat-teħid tad-deċiżjonijiet marbuta mas-saħħa, tagħrif fuq is-saħħa sesswali u riproduttiva, litteriżmu, nutriment, non-diskriminazzjoni u r-regoli soċjali li huma l-bażi tal-ugwaljanza bejn is-sessi;

Jistieden lill-Kunsill u lill-Kummissjoni, wara l-avvanzi li saru fit-tnaqqis tal-imwiet marbuta mal-maternità, biex jieħdu sehem b'mod attiv f'fora globali bħal 'Countdown to 2015', biex jaqsmu l-aqwa prattiki dwar il-programmi u l-politiki f'dan ir-rigward, u biex jippromwovu momentum kontinwu għat-titjib;

Iħeġġeġ lill-Istati Membri tal-UE biex ma jkomplux iwaqqfu l-impenji ta' ffinanzjar biex jintlaħqu l-MDGs, inkluż l-MDG 5, u jistieden lill-Presidenza tal-Kunsill biex tagħti eżempju billi tiżgura li jkun disponibbli finanzjament xieraq u fiss u li l-isforzi jiżdiedu sabiex ma jibqgħux imutu n-nies;

Jitlob lill-Kummissjoni biex tiżgura li l-kuntratti tal-MDGs jiffukaw primarjament fuq l-oqsma tas-saħħa u tal-edukazzjoni;

Jagħti istruzzjonijiet lill-President tiegħu sabiex jgħaddi din ir-Riżoluzzjoni lill-Kunsill, lill-Kummissjoni, lill-Gvernijiet u lill-Parlamenti tal-Istati Membri, lis-Segretarju Ġenerali tan-Nazzjonijiet Uniti, lill-Unjoni Interparlamentari, u lill-Kumitat għall-Għajnuna għall-Iżvilupp tal-OECD.


Dibattitu dwar il-Pakkett Leġislattiv dwar il-Komunikazzjoni Elettronika

Il-MPE iddiskutew il-pakkett leġislattiv għar-riforma tar-regoli eżistenti dwar il-komunikazzjoni elettronika.

L-għan huwa li ssir reviżjoni tal-leġislazzjoni attwali u tiġi stabbilita entita' Ewropea għall-komunikazzjoni elettronika.

Ir-riforma tfittex li jissaħħu d-drittijiet tal-konsumatur waqt li jiġu mħarsa l-privatezza u d-dejta personali tagħhom.

Għandha wkoll issir reviżjoni tal-immaniġjar tal-ispettru tar-radju waqt li jiżdiedu l-għodod regolatorji tal-awtoritajiet nazzjonali.

Il-votazzjoni ta' dawn l-erba' rapporti li ġew diskussi hija mistennija ssir matul it-tieni seduta ta' Settembru.

Ir-reviżjoni ta' dan il-qafas leġislattiv għandha tagħti vantaġġi kemm lill-konsumaturi kif ukoll lill-kumpaniji, b'perspettivi għal kompetizzjoni ġusta.

Iridu jinħolqu wkoll il-kundizzjonijiet għall-iżvilupp sostenibbli.

L-erba' pilastri li għandna nindirizzaw huma: aċċess iktar faċli għal konsumaturi, kwalita' mtejba, kundizzjonijiet aħjar għall-innovazzjoni u investimenti konkreti fil-qasam tal-fibra ottika.

Barra minn hekk, hemm bżonn ta' koperazzjoni reċiproka bejn l-opertauri stess kif ukoll bejniethom u l-Kummissjoni.

Qegħdin nersqu lejn ġestjoni iktar flessibbli tal-ispettru tar-radju, iżda għad irridu naraw eżatt kif se mmexxuh.

Għalhekk għandha bżonn ta' politika ċara f'dan ir-rigward.

Is-settur tal-komunikazzjoni elettronika huwa responsabbli għal 25% tat-tkabbir Ewropew u għal 40% tal-produttivita'.

Fil-fatt, il-mutur prinċipali tal-iżvilupp fl-Unjoni huwa l-komunikazzjoni elettronika.

Prinċipju komuni fir-rapporti adottati fil-Kumitati rispettivi tagħhom huwa dak tar-responsabbilta' komuni, strument neċessarju ħafna biex niżviluppaw suq tal-komunikazzjoni elettronika b'suċċess.

Dan il-prinċipju ta' responsabbilta' komuni huwa bbażat fuq il-koperazzjoni bejn il-Kummissjoni u l-Istati Membri u għandu jitħaddan ukoll il-prinċipju tal-finanzjament komuni.

Minn hawn u ftit snin oħra se jkollna kwantita' kbira ta' spettru tar-radju li jista' jintuża għal affarijiet oħra - id-dividend diġitali.

Nafu x'inhu il-valur kummerċjali ta' dan ir-riżorsa - riżorsa li irridu nużawha sew, anke bħala valur miżjud soċjali għall-vantaġġ ta' ċittadini li jgħixu f'żoni rurali jew maqtugħin.

Irridu nimxu 'l quddiem flimkien biex dan id-dividend diġitali jintuża bl-aħjar mod possibbli.

Għalhekk hemm bżonn ta' rispett u ta' teħid ta' responsabbilta' minn naħa tal-Istati Membri fil-proċess tal-allokazzjoni u l-użu tad-dividend diġitali.

Jekk ma niddeċidux flimkien, il-valur tal-ispettru jonqos kemm ekonomikament kif ukoll soċjalment.

Għalhekk irid ikollna r-rieda politika fil-livell Ewropew biex nisħqu fuq l-importanza tal-valur miżjud ta' din ir-riżorsa.

L-għan ta' din ir-reviżjoni huwa li nirriformaw u ntejbu d-drittijiet tal-konsumaturi biex ikunu jistgħu jisfruttaw kemm jistgħu din it-teknoloġija.

Wasal iż-żmien li r-regolaturi jaċċettaw li jieħdu r-responsabbilta' tagħhom.

Ninsab diżappuntat li l-aspett tas-servizz universali se jiġi kkunsidrat biss iktar 'il quddiem.

Madankollu, bħalissa rridu niżguraw li l-konsumaturi jingħataw l-informazzjoni kollha li fuqha jkunu jistgħu jibbażaw id-deċiżjonijiet tagħhom, niżguraw il-protezzjoni tad-dejta personali tagħhom, u li l-operaturi ma jimblukkawx ċerti servizzi mingħajr ma javvżaw minn qabel.

Il-konsumaturi għandhom ukoll ikunu infurmati fuq xi problemi li jistgħu jiltaqgħu magħhom.

Tajjeb niftakru li mhux qed infittxu mekkaniżmu biex ninfurzaw id-drittijiet tal-awtur iżda biex nagħmlu l-ħajja tal-konsumatur iktar faċli.

Proċedura: Kodeċiżjoni / Inizjattiva 2.09.08

20080901IPR35777 Networks u servizzi ta' komunikazzjoni elettronika (TRAUTMANN) Awtorità Ewropea tas-Suq tal-Komunikazzjonijiet Elettroniċi (DEL CASTILLO) Ksib tal-benefiċċji sħaħ tad-dividend diġitali fl-Ewropa: Approċċ komuni għall-użu ta' l-ispettru li jirriżulta minn switchover diġitali (TOIA) Netwerks u servizzi ta' komunikazzjonijiet elettroniċi, protezzjoni tal-privatezza u protezzjoni tal-konsumaturi (HARBOUR) Audio, 14:51 - Stqarriji tal Kunsill (Luc Chatel u Eric Besson) - EN Audio, 18:07 - Stqarrija tal-Kummissjoni (Viviane Reding) - EN Audio, 21:11 - Stqarriji tar-rapporteurs (Trautmann, Del Castillo, Toia, Harbour) - EN Audio, 19:11 - Stqarriji tal-gruppi politiċi - EN


Summit ta' l-Unjoni fuq Ġeorġja: tgħid l-Unjoni fehmietha sewwa?

Relazzjonijiet esterni

Il-futur tal-Ġeorġja jiddependi ħafna fuq l-azzjoni ta' l-UE u tan-Nato Nhar it-Tnejn l-1 ta' Settembru, il-kapijiet ta' l-Istati u tal-Gvernijiet, iltaqgħu għal summit speċjali dwar il-konflitt fil-Ġeorġja u kkundannaw l-intervenzjoni Russa kif ukoll ir-rekonoxximent tagħha tar-reġjuni separatisti tal-Ġeorġja.

Huma qabblu li jibagħtu delegazzjoni biex tara l-affarijiet fil-post, li jinnominaw rappreżentant speċjali u jissospendu negozzjazzjonijiet fuq ftehim ta' sħubija mar-Russja sakemm din tneħħu t-truppi militari li poġġiet nhar is-7 ta' Awissu.

Jum wara s-summit u d-dibattitu fil-plenarja, staqsejna numru ta' Membri li jispeċċjaliżżaw f-Affarijiet Barranin u fir-reġjun tal-kawkażi għall-analiżi tagħhom tar-reazzjoni ta' l-Unjoni lejn is-sitwazzjoni.

Taħseb li r-reazzjoni lejn il-kriżi tal-Ġeorġja mill-Unjoni kienet xierqa?

Skond il-Kap tad-delegazzjoni għal-Ġeorġja (Ħodor, Franza), Marie Anne Isler Béguin MPE hi kienet "sorpriża b'mod pożittiv bir-riżultat tal-Kunsill, speċjalment għall-fatt li ħadd ma kien qed jistenna is-sospiża tal-ftehim ta' sħubija sakemm jitneħħew it-truppi russi."

Jacek Saryusz-Wolski (PPE-DE, Polonja) u kap tal - Kumitat għall-Affarijiet Barranin , jemmen li "aħna fl-Unjoni, għandna għażla - jew li nkunu sodisfatti bl-azzjonijiet verbali jew inkella li nirrevedu l-politika tagħna lejn ir-Russja, fejn nagħmluha ċara li se nasserixxu ruħna jekk ir-Russi ma jirrispettawx ir-regoli tagħna."

Karl von Wogau (EPP-ED, Ġermanja) , kap tas-Sotto-kumitat għas-Sigurtà jilqa' d-deċiżjoni li l-Unjoni taġixxi b'mod konġunt u li tibgħat missjoni lejn il-Ġeorġja.

L-unika mezz li l-Ewropa għandha biex tagħmel differenza fir-reżoluzzjoni tal-konflitti internazzjonali hija meta taġixxi taħt bandiera waħda u tmexxija komuni."

Linja iktar stretta

Sur Evgeni Kirilov (PES, Bulgarija ):" Ir-reazzjoni kienet xierqa u matura.

Ma hemm l-ebda alternattiva aħjar għall-Unjoni milli tkompli d-djalogu mar-Russja filwaqt li turi li ma tistax tkompli x-xogħol bħal qabel.."

Sadattant is-Sinjura Ona Juknevičienė (ALDE, Litwanja) mhijiex "konvinta li sospensjoni tad-djalogu lejn sħubija huwa pass xieraq.

Ir-Russja taf b'mod ferm li hija importanti għaż-żewġ naħat.."

Bl-istess linja is-Sinjura Inese Vaidere (UEN, Latvija) favur li titwaqqaf is-sistema tal-viżas mar-Russja kif ukoll is-sħubija.

M'għandniex bżonn nibżgħu li nwaqqfu d-djalogu …

Jekk l-agressjoni Russa u r-rikonoxximent tar-reġjuni separatisti ma jirċevux reazzjoni adekwata jikkostitwixxi sinjal għar-Russja biex tkompli."

Milan Horáček, Ħodor, Ġermanja u membru ta' oriġini Ċeka " ma kienx sodisfatt totalment bir-reazzjoni mis-summit ta' l-UE.

Kont qed nispera għal reazzjoni iktar ċara ibbażata fuq il-valuri tad-demokrazija, rispett tal-liġi, drittijiet tal-bniedem u libertà.

Hemm wisq dipendenza, anke espliċita, u kunsidrazzjoni tad-dipendenza tagħna fuq iż-żejt u l-gass.

Meta r-Russja tgħid li hi miżura temporanja, tfakkarni fl-1968 ta' Praga, meta t-truppi damu 22 sena."

Kif għandu jippożizzjona ruħu l-Parlament?

Għal Esko Seppänen (GUE, NGL, Finland) Viċi-Kap tad-delegazzjoni UE-Russja: "irrid approwċ ibbilanċjat fejn nagħtu attenzjoni lis-Sur.Saakashvili u l-analiżi ħażina tiegħu meta pprepara l-attakk militari avventuruż.

Fl-istess ħin il-Parlament għandu jitlob ir-rispett tal-liġi internazzjonali u jipprovdi għajnuna liċ-ċittadini li qed ibagħtu fl-Ossetja ta' isfel u l-Ġeorġja."

Ir-risposta hija iktar prammatika jew disfattista minn Saïd El Khadraoui (PES, Belgium) : "Huwa ovvju li ma hemm l-ebda soluzzjoni militari għall-konflitt.

Iktar koperazzjoni, mhux iktar konfrontazzjoni.

Għalkemm irridu nikkundannaw ir-risposta Russa hemm bżonn li nammettu li għandna bżonn lir-Russja."

Is-Sinjura Ona Juknevičienė (ALDE, Litwanja) stqarret li l-Ewropej għandhom ikunu konfidenti li kull theddid mir-Russja biex terġa twaqqaf l-Unjoni Sovjetika m'għandhomx ċans isiru realtà."

U l-futur tal-Ġeorġja?

Ms Isler Béguin "Kuntenta li l-kollegi bidlu l-opinjoni tagħhom lejn il-Ġeorġja biex fetħu perspettiva ta' dħul fl-Unjoni," filwaqt li għas-Sur Schöpflin (EPP-ED, HU): "Għadu kmieni wisq" Ona Juknevičienė (ALDE, Litwanja) " Ir-russja se tagħmel minn kollox biex ma toħroġx mill-Ġeorġja. għalhekk il-futur tal-Ġeorġja jiddependi ħafna fuq l-azzjoni ta' l-Unjoni u tan-NATO."

Evgeni Kirilov: "il-volontà b'saħħitha ta' l-UE biex timpenja ruħha f'dan ir-reġjun jagħtini ħafna raġunijiet biex inkun ottimist għal dan ir-reġjun mimli problemi ta' l-Ewropa."

20080901STO35697 Is-sitwazzjoni fil-Ġeorġja Diskors ta' Poettering tul is-summit Intervista ma' Isler-Beguin MPE Audio, 36:51 Audio, 25:49


MOZZJONI GĦAL RIŻOLUZZJONI

imressqa biex jingħalaq id-dibattitu dwar id-dikjarazzjonijiet mill-Kunsill u mill-Kummissjoni

skond l-Artikolu 103(2) tar-Regoli ta' Proċedura

f'isem il-Grupp UEN

dwar is-sitwazzjoni fil-Ġeorġja

Riżoluzzjoni tal-Parlament Ewropew dwar is-sitwazzjoni fil-Ġeorġja

Il-Parlament Ewropew,

wara li kkunsidra r-riżoluzzjonijiet preċedenti tiegħu dwar il-Ġeorġja, b'mod partikulari dawk tal-25 ta' Novembru 2007, tad-29 ta' Novembru 2007 u tal-5 ta' Ġunju 2008,

wara li kkunsidra r-riżoluzzjonijiet tiegħu dwar il-Politika Ewropea tal-Viċinat tal-15 ta' Novembru 2007, dwar il-Politika ta' l-UE aktar effettiva għall-Kawkasu tan-Nofsinhar tas-17 ta' Jannar 2008 u dwar Approċċ Politiku Reġjonali għall-Baħar l-Iswed tas-17 ta' Jannar 2008,

wara li kkunsidra l-Ftehima ta' Sħubija u Koperazzjoni bejn il-Komunitajiet Ewropej u l-Istati Membri tagħhom, min-naħa l-waħda, u l-Ġeorġja, min-naħa l-oħra, li daħlet fis-seħħ fl-1 ta' Lulju 1999,

wara li kkunsidra l-Pjan ta' Azzjoni tal-Politika Ewropea tal-Viċinat approvat mill-Kunsill ta' Koperazzjoni bejn l-UE u l-Ġeorġja fl-14 ta' Novembru 2006,

wara li kkunsidra r-riżoluzzjoni tal-Kunsill tas-Sigurtà tan-NU tal-15 ta' April 2008 li tappoġġja l-integrità territorjali tal-Ġeorġja u testendi il-mandat tal-Missjoni ta' Osservazzjoni tan-NU fil-Ġeorġja (UNOMIG) sal-15 ta' Ottubru 2008,

wara li kkunsidra r-rakkomandazzjonijiet adottati mill-Kumitat għall-Koperazzjoni Parlamentari bejn l-UE u l-Ġeorġja fid-29-30 ta' April 2008,

wara li kkunsidra l-konklużjonijiet tas-26 ta' Mejju ta' l-investigazzjoni tal-Missjoni ta' Osservazzjoni tan-NU fil-Ġeorġja dwar it-twaqqigħ ta' ajruplan Ġeorġjan bla ekwipaġġ,

wara li kkunsidra l-istqarrijiet tal-Presidenza f'isem l-UE,

wara li kkunsidra l-Artikolu 103(2) tar-Regoli ta' Proċedura tiegħu,

billi diversi prinċipji tal-liġi internazzjonali nkissru minħabba l-azzjonijiet militari tar-Russja fil-Ġeorġja u billi s-sovranità tal-pajjiż iddgħajfet,

billi għandu jitwaqqaf malajr mekkaniżmu internazzjonali biex il-paċi fiz-zoni ta' kunflitt tkun osservata u miżmuma,

billi l-infrastruttura tal-Ġeorġja ġarrbet danni kbar mill-azzjonijiet militari Russi u billi hemm bżonn ta' għajnuna umanitarja,

billi skont l-aħħar figuri tan-NU hemm 158 700 ruħ affettwati mill-kunflitt, li jinkludu daqs 128 700 persuni mill-Ġeorġja spustati internament,

billi l-kisba ta' politika imperjalista għar-Russja taffettwa b'mod negattiv anke l-ekonomija tagħha,

billi, fil-kuntest tar-rikonoxximent min-naħa tar-Russja tal-indipendenza tal-Ossezja tan-Nofsinhar u tal-Abkazja, is-sitwazzjoni politika tal-Ossezja tat-Tramuntana u r-repubbliki post-Sovjetiċi l-oħra ssir vaga,

Itenni l-appoġġ sħiħ tiegħu għas-sovranità u l-integrità territorjali tal-Ġeorġja fi ħdan il-fruntieri rikonoxxuti internazzjonalment tagħha;

Jikkundanna lir-Russja għar-rikonoxximent unilaterali u mhux ġustifikat tar-rikonoxximent tal-indipendenza tal-Ossezja tan-Nofsinhar u tal-Abkażja u jisħaq li mhix se tirċievi appoġġ mill-opinjoni internazzjonali; jisħaq li dan ma jistax jitqabbel mar-rikonoxximent ta' indipendenza tal-Kosovo;

Jisħaq li l-politika dwar il-ħarsien tad-drittijiet tal-minoranzi ma tista' tiġġustifika la firda u lanqas attentat biex jinbidlu l-fruntieri tal-Ewropa;

Jiddeplora l-okkupazzjoni tat-territorji ta' stat sovran mill-forzi armati tal-Federazzjoni Russa, peress li Gori, Khashuri, Akhalgori, Senaki, Poti, Zugdidi, Satchkhere u numru ta' villaġġi u kolonji oħra okkupati mill-forzi Russi huma barra z-zoni ta' kunflitt fil-Ġeorġja;

Jiddeplora l-imblukkar ta' awtostrada prinċipali fil-Ġeorġja, it-tqegħid ta' mini fuq pontijiet, bliet, toroq u bini, kemm militari kif ukoll ċivili, u l-qerda ta' infrastruttura u riżorsi naturali tal-Ġeorġja min-naħa tal-forzi Russi;

Jiddeplora l-fatt li l-azzjonijiet militari ttieħdu mir-Russja b'intenzjoni ċara li jinqerdu r-rotot għall-ġarr taż-żejt u tal-gass mir-reġjun tal-Baħar Kaspju sa l-Ewropa, inklużi linji ta' pajpijiet, toroq, portijiet eċċ.;

Jistieden lir-Russja biex tissodisfa l-kundizzjonijiet tal-ftehima tal-waqfien mill-ġlied li ntlaħqet bejn il-partijiet u, filwaqt li t-truppi tagħha jibqgħu f'diversi bliet fil-pajjiż, tirtira minnufih lit-truppi tagħha lejn il-linji li kienu jinsabu fihom qabel ma beda l-ġlied;

Jistieden lir-Russja biex minnufih tneħħi mill-Ossezja tan-Nofsinhar il-lanċjamissili tal-SS-21 u r-rokits li hija poġġiet fiż-żmien ta' l-invażjoni tal-Ġeorġja u li huma mmirati lejn it-territorju Ġeorġjan u lejn il-kapitali Tbilisi;

Jisħaq li kwalunkwe miżura ta' sigurtà addizzjonali għat-truppi taż-żamma tal-paċi li tittieħed wara l-irtirar tat-truppi Russi għandha tkun adottata mingħajr ma jkunu vjolati l-fruntieri tal-Ġeorġja u l-integrità territorjali u mingħajr l-istabbiliment ta' kwalunkwe zona buffer;

Huwa konxju li l-kawża tal-kunflitt bejn ir-Russja u l-Ġeorġja hija l-politika barranija neo-imperjalistika tar-Russja: ix-xewqa li terġa tiddomina fuq it-"territorju mitluf", inter alia fil-Kawkasu t'isfel;

Jisħaq li r-Russja mhux biss qed timmira għall-Ossezja tan-Nofsinhar jew għall-Abkażja iżda wkoll għall-Ġeorġja, b'mod partikulari s-sezzjoni Ġeorġjana tal-linja tal-pajp Baku-Ceyhan twila 249 kilometru;

Jistieden lir-Russja sabiex bla ebda dewmien twaqqaf kull qerda ta' konnessjonijiet ta' trasport ta' l-enerġija;

Jistieden lill-Kunsill, bl-għan li jkun sorveljat ir-reġim ta' waqfien mill-ġlied ibbażat fuq il-ftehima milħuqa bejn il-partijiet u li tkun sorveljata s-sitwazzjoni ta' sigurtà fir-reġjuni ta' kunflitt u madwarhom kif ukoll fil-bqija tal-Ġeorġja, biex tniedi missjoni ta' monitoraġġ tal-ESDP kompluta, li tinkludi r-reġjuni ta' kunflitt malajr kemm jista' jkun, u, sabiex tkun preparata t-triq għall-operat ta' monitoraġġ tal-ESDP, tissaħħaħ il-preżenza ta' l-UE fuq il-post fi ħdan l-uffiċċju tar-Rappreżentant Speċjali ta' l-UE (EUSR), inkluż it-Tim ta' Sostenn fuq il-Fruntiera, permezz ta' tqegħid immedjat imma fuq żmien qasir, ta' esperti rilevanti ta' l-UE fil-Ġeorġja;

Jistieden lill-Kunsill u lill-Kummissjoni sabiex iqisu kwistjonijiet li għandhom x'jaqsmu mal-Ġeorġja bħala prijorita fir-relazzjonijiet bejn l-UE u r-Russja u biex jiddiskutu sanzjonijiet possibbli kontra r-Russja minħabba l-ġlied tagħha fil-Ġeorġja;

Jistieden lill-UE sabiex tistabbilixxi missjoni ta' tiftix tal-fatti ad hoc għall-Ġeorġja sabiex tevalwa l-ħsara għall-infrastruttura u biex tqiegħed għajnuna umanitarja immedjata permezz ta' l-istrumenti ta' assistenza eżistenti rilevanti b'attenzjoni speċjali fuq ir-ritorn tar-refuġjati kif ukoll il-programmi ta' riabilitazzjoni fuq żmien twil sabiex l-infrastruttura meqruda tiġi ristawrata;

Jistieden lill-UE u lill-parteċipanti internazzjonali kollha sabiex jissospendu r-rabtiet regolari kollha mar-Russja, b'mod speċjali n-negozzjati dwar il-Ftehima bejn l-UE u r-Russja dwar l-Isħubija u l-Koperazzjoni, u sabiex twaqqaf il-programmi ta' koperazzjoni bejn l-UE u r-Russja li huma ffinanzjati mill-UE, b'mod partikulari proġetti ta' sinifikanza militari jew taħt is-Seba' Programm ta' Qafas ta' l-R&D;

Jisħaq li l-Unjoni Ewropea ma għandiex tappoġġja l-affiljazzjoni tar-Russja ma' l-Organizzazzjoni Dinjija tas-Saħħa;

Jesprimi l-kritika tiegħu dwar il-veto tan-NATO fuq il-kandidatura tal-Ġeorġja għas-sħubija mal-organizzazzjoni, bl-argument li l-adeżjoni tal-Ġeorġja man-NATO terġa' tqajjem il-kunflitt fl-Abkażja u fl-Ossezja tan-Nofsinhar; jinnota li din ir-riżoluzzjoni kellha konsegwenzi politiċi negattivi estensivi;

Jistieden lill-investituri barranin u lill-partijiet interessati internazzjonali sabiex jirtiraw l-interessi eżistenti u jiffriżaw investimenti ta' żmien twil fir-Russja fil-qasam ta' l-għarfien u tat-teknoloġija għolja;

Jistieden lill-Kummissjoni sabiex tipproponi ftehimiet ta' ffaċilitar tal-viżi u ta' riammissjoni mal-Ġeorġja talanqas ekwivalenti għal dawk għar-Russja;

Iqis li n-negozjati ta' l-UE mar-Russja dwar l-iffaċilitar tal-viżi għandhom jitwaqqfu;

Jistieden lill-Kummissjoni, biex bl-għan li jkun appoġjat il-funzjonament sod ta' l-ekonomija tal-Ġeorġja, tippermetti lill-Ġeorġja tkompli tibbenefika mis-sistema ta' negozju GSP+ f'din l-emerġenza wara l-2009;

Jistieden lill-Kumitat Olimpliku Internazzjonali biex iħabbar kompetizzjoni ġdida biex jiġi deċiż liem pajjiż għandu jospita l-Logħob Olimpiku tax-Xitwa għall-2014, peress li l-organizzazzjoni tal-logħob f'pajjiż li mhux demokratiku jista' jwassal għal ripetizzjoni tas-sitwazzjoni fl-1980 meta l-Logħob Olimpiku f'Moska kien ibbojkotjat;

Jikkundanna l-istrateġija tal-politika barranija uffiċjali tar-Russja, li tinkludi "politika ta' appoġġ tal-kompatrijoti" mfassla biex tikkonsolida l-influwenza politika u ekonomika tar-Russja fil-pajjiżi ex-Sovjetiċi, inter alia fl-Istati Membri ta' l-Unjoni Ewropea l-Latvja u l-Estonja;

Jistieden lill-Kunsill u lill-Kummissjoni sabiex ikomplu bl-isforzi tagħhom biex jadottaw politika reali komuni rigward l-enerġija li, inter alia, tipprovdi għall-ħtieġa li jkunu ddiversifikati s-sorsi tal-provvista, filwaqt li jibqa kkunsidrat li r-Russja mhix fornitur affidabbli u tuża s-sorsi ta' l-enerġija u lil Gazprom bħala armi politiċi mmirati lejn l-Istati Membri;

Jistieden lill-Kunsill u lill-Kummissjoni sabiex jeskludu l-bini tal-linji ta' pajpijiet Nordstream mil-lista ta' proġetti strateġiċi ta' l-UE, minħabba r-riskju ta' dipendenza li kull ma jmur qed tikber fuq il-gass Russu ladarba l-proġett ġie implimentat u meta jitqisu l-ispiża u l-perikli ambjentali u l-konklużjonijiet tar-rapport Libicki adottat mill-Parlament Ewropew;

Jistieden lill-Kummissjoni sabiex iħaffef l-isforzi għall-kostruzzjoni tal-linja ta' pajpijiet Nabucco, bħala l-alternattiva l-aktar serja għall-proġetti li sar impenn għalihom b'koperazzjoni mar-Russja li kollha potenzjalment iżidu d-dipendenza ekonomika u politika ta' l-Istati Membri ta' l-UE fuq ir-Russja;

Jaċċetta r-responsabilità li ma kienx kapaċi jevalwa s-sitwazzjoni fil-Ġeorġja u li ma poġġiex pressjoni fuq l-organizzazzjonijiet internazzjonali biex il-forzi għaż-żamma tal-paċi Russi jinbidlu b'forzi għaż-żamma tal-paċi internazzjonali fir-reġjuni rilevanti;

Jisħaq li l-Unjoni Ewropea għandha tkun il-parteċipant ewlieni fis-soluzzjoni tal-kunflitt bejn ir-Russja u l-Ġeorġja, filwaqt li tadotta pożizzjoni stretta u determinata; iqis li l-penali għar-Russja ma jridx ikun ambigwu biex ma tikkontemplax li tirrepeti atti militari brutali simili;

Jagħti istruzzjonijiet lill-President tiegħu biex iressaq din ir-riżoluzzjoni lill-Kunsill, lill-Kummissjoni, lill-President fil-kariga, lis-Segretarju Ġenerali tan-Nazzjonijiet Uniti, lill-Organizzazzjoni għas-Sigurta u l-Koperazzjoni fl-Ewropa, lill-President u lill-Parlament tal-Ġeorġja, lill-awtoritajiet de facto ta' l-Ossetia tan-Nofsinhar u l-Abħażia u lid-Duma Statali u lill-President tal-Federazzjoni Russa.


MOZZJONI GĦAL RIŻOLUZZJONI KONĠUNTA

imressqa skond l-Artikolu 103(4) tar-Regoli ta' Proċedura minn

– Jan Marinus Wiersma, Hannes Swoboda u Adrian Severin, f'isem il-Grupp PSE

li tieħu post il-mozzjonijiet għal riżoluzzjoni mressqa mill-gruppi li ġejjin:

dwar is-sitwazzjoni fil-Ġeorġja

Riżoluzzjoni tal-Parlament Ewropew dwar is-sitwazzjoni fil-Ġeorġja

Il-Parlament Ewropew,

wara li kkunsidra r-riżoluzzjonijiet preċedenti tiegħu dwar il-Ġeorġja u, b'mod partikulari, dawk tas-26 ta' Ottubru 2006 Testi adottati P6_TA(2008)0253 . , tad-29 ta' Novembru 2007 Testi adottati P6_TA(2007)0572 . u tal-5 ta' Ġunju 2008 Testi adottati P6_TA(2008)0253 . ,

wara li kkunsidra r-riżoluzzjoni tiegħu tal-15 ta' Novembru 2007 dwar it-tisħiħ tal-Politika Ewropea tal-Viċinanzi Testi adottati P6_TA(2007)0538 . , u r-riżoluzzjonijiet tiegħu tas-17 ta' Jannar 2008 dwar politika aktar effettiva għan-Nofsinhar tal-Kawkasu Testi adottati P6_TA(2008)0016 . u dwar Approċċ ta' Politika Reġjonali dwar il-Baħar l-Iswed Testi adottati P6_TA(2008)0017 . ,

wara li kkunsidra l-Pjan ta' Azzjoni tal-Politika Ewropea tal-Viċinanzi adottat mal-Ġeorġja, li jinkludi impenn għall-koperazzjoni għas-soluzzjoni tal-kunflitti interni tal-Ġeorġja,

wara li kkunsidra l-Azzjoni Konġunta tal-Kunsill 2008/450/CFSP tas-16 ta' Ġunju 2008 dwar it-tkomplija tas-sehem tal-Unjoni Ewropea għall-proċess tas-soluzzjoni tal-kunflitt fil-Ġeorġja u fl-Ossezja tan-Nofsinhar ĠU L 157, 17.6.2008, p.

110. u l-azzjonijiet konġunti ta' qabel tal-Kunsill dwar l-istess suġġett,

wara li kkunsidra r-riżoluzzjonijiet preċedenti tiegħu dwar ir-relazzjonijiet bejn l-UE u r-Russja, b'mod partikulari r-riżoluzzjoni tiegħu swar is-Samit bejn l-UE u r-Russja tad-19 ta' Ġunju 2008 Testi adottati P6_TA(2008)0309 . ,

wara li kkunsidra l-konklużjonijiet tal-laqgħa tal-Kunsill għall-Affarijiet Ġenerali u r-Relazzjonijiet Esterni tat-13 ta' Awwissu 2008 dwar il-qagħda fil-Ġeorġja,

wara li kkunsidra l-konklużjonijiet tal-laqgħa straordinarja tal-Kunsill Ewropew Kunsill tal-Unjoni Ewropea 12594/08. li saret fi Brussell fl-1 ta' Settembru 2008,

wara li kkunsidra r-riżoluzzjonijiet 1781 (2007) u 1808 (2008) tal-Kunsill tas-Sigurtà tan-NU, li jappoġġjaw l-integrità territorjali tal-Ġeorġja u jestendu l-mandat tal-Missjoni ta' Osservazzjoni tan-NU fil-Ġeorġja (UNOMIG) sal-15 ta' Ottubru 2008,

wara li kkunsidra d-Deċiżjoni Nru 861 tal-Kunsill Permanenti tal-OSCE dwar iż-żieda fin-numru ta' uffiċjali militari fil-missjoni tal-OSCE fil-Ġeorġja,

wara li kkunsidra d-Dikjarazzjoni tas-Samit tan-NATO f'Bukarest fit-3 ta' April 2008 u l-eżitu tal-laqgħa tal-Kunsill tan-NATO tad-19 ta' Awwissu 2008,

wara li kkunsidra l-Artikolu 103(4) tar-Regoli ta' Proċedura tiegħu,

billi l-UE għadha impenjata favur l-indipendenza, is-sovranità u l-integrità territorjali tal-Ġeorġja fil-konfini rikonoxxuti f'livell internazzjonali,

billi t-tqassim tal-passaporti Russi liċ-ċittadini tal-Ossezja tan-Nofsinhar, l-appoġġ għall-moviment separatista kif ukoll iż-żieda fl-attivitajiet militari mis-separatisti kontra l-irħula b'popolazzjoni Ġeorġjana kabbru t-tensjoni fl-Ossezja tan-Nofsinhar, flimkien mal-manuvri militari kbar mir-Russja qrib il-fruntiera mal-Ġeorġja f'Lulju,

billi wara bosta ġimgħat ta' żieda fit-tensjoni u ġlied bejn il-partijiet u provokazzjonijiet min-naħa tal-forzi separatisti tal-Ossezja tan-Nofsinhar b'attakki bil-bombi, ġlied fatali, sparar u bombardamenti li kkawżaw il-mewt ta' bosta ċivili u l-feriment ta' ħafna oħrajn, fil-lejl ta' bejn is-7 u t-8 ta' Awissu 2008 l-armata Ġeorġjana fetħet b'sorpriża attakk bl-artillerija fuq Tskhinvali segwit minn operazzjoni fuq l-art bl-użu kemm ta' tankijiet kif ukoll ta' suldati bil-għan li jerġa' jinkiseb il-kontroll tal-Ossezja tan-Nofsinhar,

billi r-Russja rrispondiet immedjatament, wara tisħiħ militari twil, b'kontra-attakk kbir, billi bagħtet tankijiet tal-gwerra u infanterija, ibbumbardjat diversi nħawi fil-Ġeorġja, inkluż il-belt ta' Gori, u bblukkat il-portijiet Ġeorġjani fil-Baħar l-Iswed,

billi madwar 158 000 persuna ġew imġiegħla jiċċaqalqu minħabba l-kriżi u kellhom jitilqu minn djarhom, u issa għandhom jiġu megħjuna fl-isforzi tagħhom li jmorru lura fi djarhom; billi l-preżenza ta' munizzjonijiet tat-tip ''cluster'', artillerija li għadha ma splodietx u mini ta' kontra l-bniedem, kif ukoll it-twissijiet tar-Russja u n-nuqqas ta' koperazzjoni ifissru li ritorn bħal dan ikun perikoluż,

billi l-infrastruttura tal-Ġeorġja ġarrbet ħsarat kbar minħabba l-azzjonijiet militari Russi u billi hemm bżonn ta' għajnuna umanitarja,

billi r-riċerkaturi internazzjonali tad-drittijiet tal-bniedem u analisti militari iddokumentaw l-użu mit-truppi Russi ta' munizzjonijiet tat-tip ''cluster'' fil-Ġeorġja, li rriżulta f'eluf ta' biċċiet ta' artillerija li għadhom ma splodewx fiz-zoni ta' kunflitt; billi l-Ġeorġja amettiet ukoll li għamlet użu minn bombi tat-tip ''cluster'' fl-Ossezja tan-Nofsinhar qrib il-mina ta' Roki,

billi fit-12 ta' Awwissu l-Presidenti tal-Ġeorġja u tar-Russja impenjaw ruħhom bi ftehima fuq il-bażi ta' sforzi ta' medjazzjoni mill-UE li pprevediet il-waqfien mill-ġlied immedjat, l-irtirar tal-forzi Ġeorġjani u Russi għall-pożizzjonijiet li kellhom qabel is-7 ta' Awwissu u l-bidu ta' taħditiet internazzjonali dwar mekkaniżmu internazzjonali li għandu jitwaqqaf minnufih sabiex jipprepara t-triq għal soluzzjoni paċifika u dejjiema għall-kunflitt,

billi fid-19 ta' Awwissu n-NATO ssospendiet ir-rabtiet regolari fl-ogħla livelli mar-Russja, u ddikjarat li l-azzjoni militari Russa kienet "sproporzjonata" u "inkonsistenti mal-irwol tagħha fiż-żamma tal-paċi fi nħawi tal-Ġeorġja" u li ma setgħetx tissokta l-attitudni ta' "kollox normali" sakemm it-truppi Russi jibqgħu fil-Ġeorġja,

billi fit-22 ta' Awwissu r-Russja rtirat it-tankijiet, l-artillerija u l-mijiet ta' truppi mill-aktar pożizzjonijiet avvanzati tagħhom fil-Ġeorġja, iżda għadha tikkontrolla l-aċċess għall-belt tal-port ta' Poti, lejn in-Nofsinhar tal-Abkażja, u l-Gvern Russu ħabbar li kien se jħalli t-truppi f'zona ta' sigurtà madwar l-Ossezja tan-Nofsinhar, billi jistabbilixxi tmien punti ta' kontroll fejn se jintbagħtu truppi Russi,

billi fil-25 ta' Awwissu, il-kamra superjuri tal-parlament Russu adottat riżoluzzjoni li titlob lill-President jirrikonoxxi l-indipendenza tar-reġjuni seċessjonisti Ġeorġjani tal-Abkażja u tal-Ossezja tan-Nofsinhar, li, kienet segwita fis-26 ta' Awwissu bid-deċiżjoni tal-President Medvedev li r-Russja kienet se tirrikonoxxi formalment liż-żewġ reġjuni bħala stati indipendenti,

billi dan il-kunflitt għandu implikazzjonijiet wiesgħa ħafna għall-istabilità u s-sigurtà fir-reġjun, li jmorru 'l hinn ħafna mir-relazzjoni diretta bejn il-partijiet kollha fil-kunflitt, bil-possibilità ta' riperkussjonijiet fuq ir-rabtiet bejn l-UE u r-Russja, fuq il-Politika Ewropea tal-Viċinanzi, fuq ir-reġjun tal-Baħar l-Iswed u lil hinn minnu,

billi l-Unjoni Ewropea għandha żżomm għaqda politika sħiħa b'reazzjoni għall-kriżi fil-Ġeorġja u għandha titkellem b'vuċi waħda, b'mod partikulari fir-relazzjonijiet mar-Russja; billi l-proċess lejn soluzzjoni paċifika u stabbli għall-kunflitti fil-Ġeorġja u fil-Kawkasu se jitlob reviżjoni komprensiva tal-Politika tal-Viċinanzi tal-UE u impenn ġdid fir-rigward tar-reġjun kollu, f'koperazzjoni mal-organizzazzjonijiet Ewropej u internazzjonali kollha, b'mod partikulari mal-OSCE,

billi l-ġimgħa li għaddiet, il-Gvern Ġeorġjan waqqaf ir-relazzjonijiet diplomatiċi mar-Russja, u l-Federazzjoni Russa wieġbet għal dan billi għamlet l-istess,

Huwa tal-opinjoni li ma jistax ikun hemm soluzzjoni militari għall-kunflitti fil-Kawkasu u jesprimi l-kundanna qawwija tiegħu ta' dawk kollha li għamlu użu mill-forza u mill-vjolenza sabiex ibiddlu s-sitwazzjoni fit-territorji seċessjonisti Ġeorġjani tal-Ossezja t'Isfel u tal-Abkażja;

Jistieden lir-Russja biex tirrispetta s-sovranità, l-integrità territorjali u l-invjolabilità tal-fruntieri rikonoxxuti internazzjonalment tar-Repubblika tal-Ġeorġja u għalhekk jikkundanna b'qawwa r-rikonoxximent min-naħa tal-Federazzjoni Russa tal-indipendenza tar-reġjuni seċessjonisti Ġeorġjani tal-Ossezja tan-Nofsinhar u ta' l-Abkażja għax imur kontra l-liġi internazzjonali;

jinnota li kwalunkwe deċiżjoni dwar l-istatus finali tal-Ossezja tan-Nofsinhar u l-Abkażja tkun tiddependi fuq ir-rispett tal-prinċipji bażiċi tal-liġi internazzjonali, inkluż l-att finali ta' Ħelsinki, b'mod partikulari fir-rigward tar-ritorn tar-refuġjati u r-rispett għall-proprjetà tagħhom u l-garanziji u r-rispett tad-drittijiet tal-minoranzi;

Jikkundanna l-azzjoni militari inaċċettabbli u sproporzjonata tar-Russja u l-inkursjoni tagħha 'l ġewwa ħafna fit-territorju Ġeorġjan, li tikser il-liġi internazzjonali; jenfasizza li m'hemmx raġunijiet leġittimi biex ir-Russja tinvadi l-Ġeorġja, biex tokkupa partijiet minnha u biex thedded li twaqqa' l-gvern ta' pajjiż demokratiku;

Jiddeplora t-telf tal-ħajja u t-tbatija umana kkawżati mill-użu tal-forza b'mod indiskriminat min-naħat kollha involuti fil-kunflitt;

Jesprimi tħassib serju dwar l-effett tal-mini Russi fuq l-attività soċjali u ekonomika tal-Ġeorġja, b'mod partikulari rigward l-isplużjoni tal-pont tal-ferrovija qrib Kaspi fuq il-linja ewlenija ferrovjarja li tieħu minn Tbilisi għal Poti fis-16 ta' Awwissu, u l-isplużjoni kkawżata lill-ferrovija tal-fjuwil ħdejn Gori fl-24 ta' Awwissu, li kienet qiegħda ġġorr żejt għall-esportazzjoni mill-Każakstan minn ġo Poti; jenfasizza li ż-żewġ azzjonijiet kisru l-impenn ta' waqfien mill-ġlied;

Itenni t-twemmin konvint tiegħu fil-prinċipju li l-ebda pajjiż terz m'għandu veto kontra d-deċiżjoni sovrana ta' pajjiż ieħor li jissieħeb f'xi organizzazzjoni jew alleanza internazzjonali jew m'għandu d-dritt li jiddestabilizza gvern li jkun elett b'mod demokratiku;

Jenfasizza li s-sħubija bejn l-Ewropa u r-Russja għandha tkun ibbażata fuq ir-rispett tar-regoli fundamentali tal-koperazzjoni Ewropea, osservati mhux bil-kliem biss iżda bl-eżempju;

Ifaħħar il-Presidenza tal-UE għall-effiċjenza u l-ħeffa li bihom irreaġixxiet għall-kunflitt u l-għaqda murija mill-Istati Membri tal-UE fil-medjazzjoni tagħhom bejn iż-żewġ partijiet, li ppermettielhom li jiffirmaw pjan ta' paċi għall-waqfien mill-ġlied; Jilqa' b'sodisfazzjon f'dan ir-rigward il-konklużjonijiet tal-laqgħa straordinarja tal-Kunsill Ewropew li saret fi Brussell fl-1 ta' Settembru 2008;

Iħeġġeġ bil-qawwa lir-Russja biex tosserva l-impenji kollha tagħha skond il-ftehim tal-waqfien mill-ġlied milħuq u ffirmat permezz tal-isforzi diplomatiċi tal-UE, li jibda bl-irtirar sħiħ u immedjat tat-truppi tagħha mill-Ġeorġja nnifisha u bit-tnaqqis tal-preżenza militari tagħha fl-Ossezja tan-Nofsinhar u l-Abkażja għal forza Russa taż-żamma tal-paċi fiż-żewġ provinċji qabel faqqa' l-kunflitt; jikkundanna s-sakkeġġi mifruxa li saru mill-forzi ta' invażjoni Russi u l-merċenarji li kienu magħhom;

Jitlob li titwettaq bħala kwistjoni ta' urġenza investigazzjoni internazzjonali indipendenti sabiex jiġu stabbiliti l-fatti u sabiex ċerti allegazzjonijiet isiru aktar ċari;

Iħeġġeġ lil Ġeorġja, li rratifikat l-istatut ta' Ruma ta' l-ICC, u lill-awtoritajiet Russi biex jagħtu l-appoġġ u jikkoperaw bis-sħiħ mal-Uffiċċju tal-Prosekutur tal-Qorti Kriminali Internazzjonali rigward l-investigazzjoni tiegħu tal-ġrajjiet traġiċi u l-attakki kontra nies ċivili li saru matul il-kunflitt sabiex jiġu definiti r-responsabbiltajiet u jitressqu quddiem il-ġustizzja dawk li kienu responsabbli;

Jistieden lill-UE u lin-NATO u l-membri tagħha biex jużaw, fuq il-bażi ta' pożizzjoni komuni, il-mezzi kollha disponibbli ħalli jipperswadu lill-Gvern Russu biex jimxi mal-liġi internazzjonali, li hija l-kundizzjoni meħtieġa għal sehem responsabbli fil-komunità internazzjonali; ifakkar lir-Russja fir-responsabilità tagħha bħala setgħa tal-veto tan-NU fir-rigward ta' ordni globali għall-paċi;

Jistieden lill-Kunsill u lill-Kummissjoni biex jirrevedu l-politika tagħhom mar-Russja, jekk din ma tissodisfax l-impenji tagħha skond il-ftehima tal-waqfien mill-ġlied; jilqa' b'sodisfazzjon, bħala konsegwenza, id-deċiżjoni tal-Kunsill Ewropew li jipposponi n-negozjati dwar il-Ftehima ta' Sħubija u Koperazzjoni sakemm it-truppi Russi ma jirtirawx għall-pożizzjonijiet tagħhom ta' qabel is-7 ta' Awwissu;

Jistieden lill-Kummissjoni sabiex tipproponi ftehimiet ta' ffaċilitar tal-viżi u ta' riammissjoni mal-Ġeorġja talanqas ekwivalenti għal dawk għar-Russja;

Jistieden lill-Istati Membri tal-UE biex jirrevedu l-ħruġ tal-viżi għal attivitajiet ekonomiċi bbażati fl-Ossezja tan-Nofsinhar u l-Abkażja;

Jikkundanna bil-qawwa l-qlugħ furzat ta' Ġeorġjani mill-Ossezja tan-Nofsinhar u mill-Abkażja u jappella lill-awtoritajiet de facto tal-Ossezja tan-Nofsinhar u tal-Abkażja sabiex jiggarantixxu r-ritorn sikur tal-popolazzjoni ċivili mċaqalqa, skond il-liġi umanitarja internazzjonali;

Jilqa' b'sodisfazzjon l-inizjattivi meħuda mill-OSCE sabiex iżżid in-numru ta' osservaturi mhux armati; jappella sabiex il-Missjoni tal-OSCE fil-Ġeorġja tkompli tissaħħaħ, b'moviment ħieles sħiħ fil-pajjiż, u jħeġġeġ lill-Istati Membri tal-UE sabiex jikkontribwixxu favur dawn l-isforzi;

Jitlob li jkun hemm kontribut b'saħħtu min-naħa tal-Unjoni Ewropea għall-mekkaniżmu internazzjonali ppjanat għas-soluzzjoni tal-kunflitt, u għaldaqstant jitlob lill-Kunsill biex jikkunsidra li tintbagħat missjoni ta' monitoraġġ tal-ESDP (Politika ta' Sigurtà u ta' Difiża Ewropea) biex tikkumplementa lill-missjonijiet tan-NU u tal-OSCE u sabiex jitlob għal mandat tan-NU għal missjoni ta' paċi tal-ESDP;

Jilqa' b'sodisfazzjon l-appoġġ attiv u kontinwu tal-UE għall-isforzi internazzjonali kollha biex tinstab soluzzjoni aħħarija u ta' paċi għall-kunflitt, b'mod partikulari l-impenn tal-Kunsill li jappoġġja l-isforzi kollha tan-NU u tal-OSCE u sforzi oħrajn biex tinstab soluzzjoni għall-kunflitt; jilqa' b'sodisfazzjon b'mod partikulari d-deċiżjoni li jinħatar Rappreżentant Speċjali tal-UE għall-kriżi fil-Ġeorġja;

Jilqa' b'sodisfazzjon il-pakkett ta' għajnuna umanitarja rapida ta' € 6 miljun mill-Kummissjoni għall-popolazzjoni ċivili, li jrid jiġi msaħħaħ b'aktar fondi fuq il-bażi ta' evalwazzjoni tal-ħtiġijiet fil-post; jinnota l-ħtieġa urġenti ta' għajnuna għall-bini mill-ġdid wara l-kunflitt;

Jilqa' b'sodisfazzjon id-deċiżjoni tal-Kunsill li jlaqqa' konferenza tad-donaturi internazzjonali għar-rikostruzzjoni tal-Ġeorġja, u jħeġġeġ lill-Kunsill u lill-Kummissjoni biex jeżaminaw il-possibilità ta' pjan ewlieni tal-UE ħalli jingħata appoġġ finanzjarju għall-bini mill-ġdid taz-zoni affettwati tal-Ġeorġja u biex tiġi stabbilita preżenza politika aktar qawwija tal-UE fil-pajjiż u fir-reġjun kollu;

Jistieden lill-partijiet kollha fil-kunflitt biex jippermettu aċċess sħiħ u bla tfixkil għall-għajnuna umanitarja lill-vittmi, inklużi r-refuġjati u l-persuni spustati internament;

Huwa tal-fehma li t-tiftix għas-soluzzjonijiet tal-kunflitt fil-Ġeorġja, flimkien mal-kunflitti l-oħra li għadhom bla soluzzjoni fil-Kawkasu tan-Nofsinhar, se jibbenefika minn internazzjonalizzazzjoni ikbar tal-mekkaniżmi tas-soluzzjoni tal-kunflitti; jipproponi għalhekk li l-Unjoni Ewropea tlaqqa' 'Konferenza għall-Paċi madwar il-Kawkasu' bħala element ewlieni f'dan il-proċess; iqis li konferenza bħal din għandha tiddiskuti l-garanziji internazzjonali dwar ir-rispett sħiħ għad-drittijiet ċivili u politiċi u l-promozzjoni tad-demokrazija permezz tal-istat tad-dritt internazzjonali; jenfasizza li l-konferenza għandha tipprovdi wkoll opportunità biex tinstema' l-vuċi tal-gruppi mhux irrappreżentati jew li kienu mġiegħla ma jsemmgħux leħinhom fir-reġjun tal-Kawkasu;

Jistieden lill-Kunsill u lill-Kummissjoni biex ikomplu jiżviluppaw il-Politika Ewropea tal-Viċinanzi billi jadattawha aħjar għall-ħtiġijiet tas-sieħba tagħna tal-Lvant, fosthom bit-tisħiħ tal-involviment tal-UE fir-reġjun tal-Baħar l-Iswed, biex jilqgħu l-proposta tal-Parlament Ewropew għal Zona Ekonomika Ewropea Plus jew il-proposta Żvediża-Pollakka u biex iħaffu t-twaqqif ta' zona ta' kummerċ ħieles, b'mod partikulari rigward il-Ġeorġja, l-Ukrajna u r-Repubblika tal-Moldova; jinnota li l-liberalizzazzjoni tal-politika tal-UE dwar il-viża lejn dawn il-pajjiżi għandha tqis il-fatt li r-Russja ngħatat kundizzjonijiet aħjar minn tagħhom f'din iz-zona;

Jenfasizza l-interrelazzjoni ta' numru ta' problemi fir-reġjun tan-Nofsinhar tal-Kawkasu u l-ħtieġa ta' soluzzjoni komprensiva f'forma ta' patt ta' stabilità, bl-involviment tal-atturi esterni ewlenin; jenfasizza l-ħtieġa li tissaħħaħ il-koperazzjoni mal-pajjiżi ġirien tal-Baħar l-Iswed billi jitwaqqaf mekkaniżmu istituzzjonali u multilaterali speċjali bħal Unjoni għall-Baħar l-Iswed, u billi tiġi organizzata konferenza internazzjonali ta' sigurtà u koperazzjoni dwar ir-reġjun tan-Nofsinhar tal-Kawkasu; għaldaqstant jitlob lill-Kummissjoni sabiex tressaq proposta speċifika lill-Kunsill u lill-Parlament dwar it-twaqqif ta' qafas multilaterali għar-reġjun tal-Baħar l-Iswed, inklużi t-Turkija u l-Ukrajna; iqis li pajjiżi ġirien bħall-Każakhstan għandhom ikunu involuti, fl-interess tal-istabilità u l-flussi tal-enerġija tar-reġjun kollu;

Ifakkar li fis-Samit ta' Bukarest tat-3 ta' April 2008, in-NATO qablet li l-Ġeorġja ssir membru tal-Alleanza, u hu tal-fehma li l-Ġeorġja għadha fit-triq it-tajba biex eventwalment tissieħeb mal-Alleanza;

Jisħaq fuq l-importanza tal-Ġeorġja biex titjieb is-sigurtà tal-enerġija fl-UE billi tipprovdi alternattiva għar-rotta tal-ġarr tal-enerġija Russa; iqis li jkun kruċjali li l-infrastruttura eżistenti, bħall-pajp taż-żejt BTC, tkun imħarsa b'mod effikaċi, u jistieden lill-Kummissjoni biex toffri l-assistenza kollha meħtieġa lill-Ġeorġja għal dan il-għan; jistenna impenn qawwi min-naħa tal-UE biex tkompli taħdem fuq il-proġett tal-pajp taż-żejt Nabucco, li jaqsam it-territorju tal-Ġeorġja, u li hu rikonoxxut bħala proġett ta' prijorità għall-UE;

Huwa tal-fehma li l-koperazzjoni fin-Nofsinhar tal-Kawkasu m'għandhiex tkun dwar zoni ta' influenza reċiprokament esklussivi bejn l-UE u r-Russja (l-hekk imsejħa 'sferi ta' interess') iżda, għall-kuntrarju, dwar approċċ ikkoordinat;

Hu tal-fehma li l-irwol tal-UE fil-kriżi attwali jenfasizza l-bżonn li tissaħħaħ il-politika Ewropea barranija, tad-difiza u tas-sigurtà, u jemmen li t-Trattat ta' Liżbona, li jinkludi l-ħolqien tal-pożizzjoni ta' Rappreżentant Għoli, il-klawsola ta' solidarjetà u l-Politika tas-Sigurtà tal-Enerġija tal-UE, jirrappreżenta l-mod it-tajeb biex dan isir;

Jenfasizza l-ħtieġa li titħares l-istabilità tar-reġjun tan-Nofsinhar tal-Kawkasu u jistieden lill-Gvernijiet tal-Armenja u tal-Ażerbajġan sabiex jikkontribwixxu lejn l-ilħuq ta' dan l-għan, filwaqt li jirrispettaw l-impenji internazzjonali kollha tagħhom;

Jafferma mill-ġdid il-prinċipju li l-governanza pluralistika u demokratika, b'partiti ta' oppożizzjoni li jaħdmu u bir-rispett għad-drittijiet tal-bniedem u ċivili, huwa l-aħjar garanzija ta' stabilità fir-reġjun kollu tan-Nofsinhar tal-Kawkasu;

Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill, lill-Kummissjoni, lill-Istati Membri, lill-Presidenti u lill-Parlamenti tal-Ġeorġja u tal-Federazzjoni Russa, lin-NATO, lill-OSCE u lill-Kunsill ta' l-Ewropa.


Kumitat għat-Trasport u t-Turiżmu

ABBOZZ TA' AĠENDA

Laqgħa

Il-Ħamis 4 ta' Settembru 2008, 09.00 – 09.30 (laqgħa tal-koordinaturi) u 09.30 – 12.00

Sala: Jekk jogħġbok iċċekkja l-iskrins

4 ta' Settembru 2008, 09.00 – 09.30

Laqgħa tal-koordinaturi

4 ta' Settembru 2008, 09.30 – 12.00

Adozzjoni tal-aġenda

Avviżi taċ-Chairman dwar id-deċiżjonijiet tal-koordinaturi

Ħatra tar-rapporteurs – deċiżjoni dwar proċedura

Sistema Komunitarja ta' monitoraġġ tat-traffiku tal-bastimenti u ta' informazzjoni

Responsabbli:

· Adozzjoni tal-abbozz ta' rakkomandazzjoni għat-tieni qari

· Skadenza għat-tressiq tal-emendi: 22 ta' Lulju 2008, 12.00

Investigazzjoni ta' inċidenti fis-settur tat-trasport marittimu

Responsabbli:

Kontroll Portwali ta' l-Istat (verżjoni maħduma mill-ġdid)

Responsabbli:

Direttiva dwar l-organizzazzjonijiet li jispezjonaw u jikkontrollaw il-vapuri (verżjoni maħduma mill-ġdid)

Responsabbli:

Regolament dwar l-organizzazzjonijiet li jispezjonaw u jikkontrollaw il-vapuri (verżjoni maħduma mill-ġdid)

Responsabbli:

Responsabilità ta' kumpaniji li jġorru l-passiġġieri bil-baħar fil-każ ta' inċidenti

Responsabbli:

Kwistjonijiet varji

Data u post tal-laqgħa li jmiss


L-istabbiliment tal-programm Żgħażagħ fl-Azzjoni għall-perjodu 2007-2013 ***I

Riżoluzzjoni leġiżlattiva tal-Parlament Ewropew tat-2 ta' Settembru 2008 dwar il-proposta għal deciżjoni tal-Parlament Ewropew u tal-Kunsill li temenda d-Deċiżjoni Nru 1719/2006/KE li tistabbilixxi l-programm Żgħażagħ fl-Azzjoni għall-perjodu 2007-2013 ( COM(2008)0056 – C6-0057/2008 – 2008/0023(COD) )

(Proċedura ta' kodeċiżjoni: l-ewwel qari)

Il-Parlament Ewropew

wara li kkunsidra l-proposta tal-Kummissjoni lill-Parlament Ewropew u lill-Kunsill ( COM(2008)0056 ),

wara li kkunsidra l-Artikolu 251(2) u l-Artikolu 149(4) tat-Trattat KE, skond liema artikoli l-Kummissjoni ppreżentat il-proposta lill-Parlament ( C6-0057/2008 ),

wara li kkunsidra l-Artikolu 51 tar-Regoli ta" Proċedura tiegħu,

wara li kkunsidra r-rapport tal-Kumitat għall-Kultura u l-Edukazzjoni ( A6-0274/2008 ),

Japprova l-proposta tal-Kummissjoni kif emendata;

Jitlob lill-Kummissjoni biex terġa' tirreferi l-kwistjoni lill-Parlament jekk ikollha l-ħsieb li temenda l-proposta b'mod sustanzjali jew li tibdilha b'test ġdid;

Jagħti istruzzjonijiet lill-President tiegħu sabiex jgħaddi l-pożizzjoni tal-Parlament lill-Kunsill u lill-Kummissjoni.

Pożizzjoni tal-Parlament Ewropew adottata fl-ewwel qari fit-2 ta' Settembru 2008 bil-ħsieb ta' l-adozzjoni tad-Deċiżjoni Nru …/2008/KE tal-Parlament Ewropew u tal-Kunsill li temenda d-Deċiżjoni Nru 1719/2006/KE tal-Parlament Ewropew u tal-Kunsill li tistabbilixxi l-programm Żgħażagħ fl-Azzjoni għall-perjodu 2007-2013

(Peress li ntlaħaq ftehim bejn il-Parlament u l-Kunsill, il-pożizzjoni tal-Parlament fl-ewwel qari jaqbel ma' l-att leġislattiv finali, id-Deċiżjoni (KE) Nru 1349/2008.)